KENAPA PAKAI ORANG PENCEN JUGA? ADAKAH PEMIMPIN2 UMNO SELANGOR SEDIA
ADA TAK CUKUP WIBAWA?

 UMNO Selangor, seperti yang disebut oleh Noh Omar semalam, akan menggabungkan tenaga tiga bekas Menteri Besar dalam usaha merampas kembali negeri itu pada pilihanraya umum akan datang ini.

 Tiga bekas Menteri Besar itu iaitu Muhammad Mohd Taib, Abu Hassan Omar dan Khir Toyo akan berganding bahu bersama Noh sendiri selaku Pengerusi Badan Perhubungan UMNO Selangor bagi tujuan tersebut.

 Nampaknya tidak cukup dengan Mat Taib yang diraikan kemasukan semulanya ke dalam UMNO baru-baru ini, Abu Hassan Omar dan Khir Toyo yang mungkin sedang selesa dengan dunia persaraan mereka juga cuba dikejutkan untuk kembali aktif menolong UMNO.
Kenapa UMNO Selangor masih menggunakan tenaga orang pencen untuk menawan semula Selangor?

 Bukankah Najib Razak sebelum ini pernah menempelak Tun Mahathir Mohamad sebagai pemimpin pencen yang patut bersara dan tidak seharusnya campurtangan lagi dalam urusan negara?

 Tidakkah lebih memalukan, berbanding Tun Mahathir yang melakukannya kerana kesedaran sendiri berikutan terlalu banyak  kepincangan serta kerosakan dalam negara, tetapi sebaliknya UMNO Selangor yang membangkitkan ketiga-tiga pemimpin pencen itu untuk kembali aktif?

 Adakah dengan ini bermakna pemimpin UMNO Selangor sedia ada, termasuk  Jamal Md Yunus yang selalu tampil dengan gimik entah apa-apa, diakui sudah layu dan tidak berdaya lagi untuk merampas Selangor daripada genggaman Pakatan Harapan?

 Kesiannya….

 Selain itu, mampukah kemunculan tiga bekas Menteri Besar tersebut menyerlahkan sinar harapan untuk UMNO dan BN menawan kembali Selangor?

 Apa lagi aura dan pengaruh yang mereka ada?

 Tidakkah UMNO dan BN lupa bahawa ketiga-tiga pemimpin tersebut ada skandal tersendiri ketika berkuasa dahulu yang mungkin membuatkan rakyat makin menolak penglibatan mereka?

 Tidak perlu disebut semula apakah skandal-skandal mereka itu, tetapi sesiapa yang berhajat dan ingin mengetahuinya bolehlah menggunakan bantuan google bagi tujuan itu.

 Hakikatnya, tidak seperti Tun Mahathir yang bukan saja masih beraura dan berpengaruh di kalangan rakyat, ketiga-tiga bekas Menteri Besar itu ada rekod buruk tersendiri yang menyebabkan sama ada mereka meletakkan jawatan atau kecundang ditolak rakyat ketika mengetuai UMNO dan BN negeri dahulu.

 Pengundi Selangor tidak mungkin lupa mengenainya.

 Lebih dari itu,  Khir Toyo dalam luahan hatinya sebaik melangkah ke penjara ada menyebut tentang pemimpin UMNO Selangor yang sanggup menyewa helikopter untuk mengambil gambar rumahnya bagi memperlihatkan kediamannya itu sebesar istana.

 Siapakah pemimpin berkenaan?

 Kenapa baru sekarang Khir Toyo bersama dua lagi bekas Menteri Besar itu mahu digunakan?

 Silalah meninggal….kata seorang pemimpin UMNO bahagian di Selangor ketika ditanya  sama ada tiga bekas bekas Menteri Besar itu bersama Noh Omar mampu menawan kembali Selangor atau tidak dalam pilihanraya umum akan datang ini.

 Hmmmmm…..
(ShahbudinHusin 22/09/2017).

0

0

votes
Article Rating
Kongsikan artikel ini


LIMA PROJEK GAGAL, NAJIB BINGUNG PILIH TARIKH PILIHANRAYA?

Najib Razak dilaporkan masih bingung untuk menentukan tarikh pilihanraya umum akan datang berikutan beberapa “projek” yang dijangka memberi kelebihan kepadanya tidak mencapai sasaran yang diharap-harapkan.
Setelah dibelenggu dengan skandal 1MDB yang semakin menjerut leher politiknya, pergantungan Najib kepada China adalah pilihan yang diharapkan bukan saja membantunya menyelesaikan hutang-hutang syarikat pelaburan itu, tetapi juga bertujuan mendekatkan lagi pengundi Cina kepada BN setelah dalam pilihanraya sebelumnya peratusan menolak kerajaan begitu tinggi sehingga Najib sendirinya melahirkan rasa kecewanya kepada mereka.
Andaiannya apabila Najib memberi banyak projek kepada syarikat dari China, pengundi Cina yang dianggap “sepupu” kepada China tentulah secara automatik akan beralih mendekati BN dan kerajaan.
Tetapi, perkara itu jelas tidak berlaku. Orang Cina tidak gembira dengan pemberian terlalu banyak projek kepada syarikat China kerana akhirnya segala-galanya didatangkan daripada negara tersebut. Mereka tidak mendapat apa-apa, waima untuk membekal benda-benda yang kecil sekali pun.
Selain itu, apa yang dikata pelaburan daripada China itu sebenarnya adalah hutang yang terpaksa dibayar oleh rakyat dalam tempoh 15 atau 20 tahun akan datang.
Maka, beralihnya kiblat Najib kepada China tidak membantu memperbaiki sokongan pengundi Cina kepada BN, malah dengan pemberian projek yang terlalu banyak, pendekatan Najib lebih dilihat ancaman kepada kedaulatan dan masa depan negara.
Projek kedua yang diharapkan dapat membantu Najib memenangi pilihanraya ialah Sukan SEA. Meskipun pencapaian pingat melehihi sasaran dan rakyat bersatu menyokong atlit mencapai kejayaan, yang terlebih gemilang menyerlah di sebaliknya ialah Khairy Jamaluddin.
Najib seolah-olah tiada markah di sebalik kejayaan Sukan SEA. Pemimpin UMNO sendiri ramai yang lebih memuji KJ, baik kerana kesediaannya berada di hampir semua acara yang melibatkan atlit negara, ucapannya yang dikata menyerlahkan bakat kepimpinannya dan bijaknya beliau bermain di media sosial untuk menonjolkan dirinya.
Sebab itu, selepas Sukan SEA berakhir, tiada “feel good factor” yang begitu menyerlah menyinari wajah Najib yang sedia kelam dengan pelbagai isu dan masalah.
Selepas Sukan SEA, Najib menonjolkan pula kunjungannya ke Amerika atas jemputan Donald Trump yang dianggapnya suatu peluang terbaik untuk menonjolkan beliau bukanlah buruan DOJ atau FBI.
Namun, sebelum pun beliau berlepas ke Amerika, tujuan itu telah pun musnah apabila pentadbiran Amerika menjelaskan kunjungan Najib tiada kena-mengena dengan DOJ. Siasatan dan tindakan DOJ, kata mereka, akan tetap diteruskan tanpa apa-gangguan.
Di samping ketibaan Najib di Amerika tiada sambutan rasmi, tiada permaidani merah, tiada kereta rasmi, tidak diberi kediaman rasmi, hanya Duta Malaysia menyambutnya di lapangan terbang, malah menyewa sendiri hotel kepunyaan keluarga Trump sebagai tempat penginapan, lebih memburukkan imej Perdana Menteri di mata 31 juta rakyat Malaysia ialah berhubung ungkapannya mahu membantu mengukuhkan ekonomi negara kuasa besar itu.
Siapa kita mahu membantu ekonomi Amerika?
Menawarkan wang KWSP untuk melabur di Amerika bagi projek-projek infrastruktur di ketika nilai ringgit begitu lemah, jelas adalah pilihan yang tidak munasabah, selain kemudahan infrastruktur dalam Malaysia sendiri banyak yang masih kurang dan tidak teratur.
Najib kemudian mengumumkan untuk membeli pesawat Boeing yang mencecah RM50 bilion. Di ketika MAS membuang ribuan pekerja, mengecilkan saiz syarikat dan menamatkan beberapa laluan antarabangsa, membeli banyak pesawat baru tentu saja menimbulkan banyak persoalan.
Oleh kerana MAS sudah lama menggunakan sistem pajakan, ada kebarangkalian pesawat itu adalah untuk syarikat pemajak yang kemudian MAS akan memajaknya dalam tempoh yang panjang.
Pembelian RM50 bilion ini juga menimbulkan pertanyaan, berapa komisyen yang bakal diperolehi oleh pihak yang mengaturnya?
Kata mereka, jika membeli kapal selam yang berharga tidak sampai RM5 bilion dahulu pun Razak Baginda boleh dapat komisyen RM500 juta, berapa pula broker baru akan dapat habuan melalui pembelian RM50 bilion ini?
Siapakah pula broker baru tersebut?
Lantaran itu, berkunjung ke Amerika sama-sekali tidak memberi kelebihan kepada Najib untuk mengadakan pilihanraya dalam waktu yang terdekat ini.
Di sebalik tuntutan agar ditubuhkan Suruhanjaya Siasatan Diraja atau RCI berkaitan 1MDB, Najib memilih untul menubuhkan RCI untuk menyiasat urusniaga forex. Tujuannya sangat jelas iaitu untuk memburuk dan mengenakan Tun Mahathir Mohamad seolah-olah kehilangan wang juga berlaku di zamannya menjadi Perdana Menteri dahulu.
Namun, dengan pengakuan Nor Mohamed Yakcop bahawa beliau bertanggungjawab sepenuhnya atas kerugian tersebut serta tidak pernah berbincang dengan Perdana Menteri atau Menteri Kewangan ketika menjalankan urusniaga perniagaan matawang bagi pihak Bank Negara, tujuan Najib dengan sendirinya tersekat di tengah jalan.
Tiada alasan yang kukuh untuk terus mengenakan Tun Mahathir atau Anwar melalui RCI yang ditubuhkannya itu, bahkan dengan perletakan jawatan serta-merta Nor Mohamed Yakcop sebagai Timbalan Pengerusi Khazanah bagai mengesahkan bahawa Najib tidak senang dengan keterangan bekas Penolong Gabenor Bank Negara yang mengaku bertanggungjawab itu.
Sama seperti beberapa projek di atas, projek RCI forex juga terlihat gagal untuk menghasilkan sesuatu yang menggembirakan bagi tujuan membantu kemenangan dalam pilihanraya.
Ahad lalu, Najib menghebohkan satu sidang media khas akan diadakannya di ibu pejabat UMNO dengan kehadiran semua Ahli MT, Menteri Besar dan menteri-menteri, malah Zahid Hamidi terpaksa memendekkan lawatannya ke Perlis.
Ramai yang menjangkakan, kalau pun tidak berkaitan pilihanraya, sidang media itu mungkin mengenai pembubaran sebuah parti di Sabah atau mengumumkan kerjasama antara UMNO dengan Pas.
Sampai ketikanya, betul-betul anti klimaks jadinya, yang masuk UMNO dalam sidang media khas itu hanyalah Muhammad Mohd Taib seorang saja.
Apa sudah jadi dengan Najib?
Adakah beliau sudah begitu bingung untuk menghadapi pilihanraya sehingga Mat Taib yang pengaruhnya tak sebesar mana dan sisi negatifnya lebih besar itu pun diraikan dan disambut dengan begitu begitu meriah?
Membawa Mat Taib masuk semula UMNO dengan sambutan yang meriah tidak saja menjadi bahan tertawa semua, malah tentunya juga tiada apa-apa kelebihan kepada Najib untuk mendepani Pakatan Harapan yang dipengerusikan oleh Tun Mahathir, begitu juga tiada markah tambahan untuk menawan semula Selangor.
Mat Taib terlalu jauh jika mahu digunakan untuk melawan aura dan pengaruh Tun Mahathir. Untuk konteks Selangor pula, Mat Taib bukan lagi zamannya untuk dipergunakan bagi menumbangkan Azmin Ali.
Sehingga ini lima projek Najib – meminta bantuan ekonomi China, Sukan SEA, kunjungan ke Amerika, RCI forex dan kemasukan Mat Taib ke dalam UMNO – semuanya gagal memberi impak positif untuk menang pilihanraya.
Satu-satunya harapan yang tinggal buat Najib ialah Bajet 2018 yang akan dibentangkannya pada 27 Oktober depan. Tidak mustahil tawaran bajet kali ini adalah gila-gila menariknya kerana ia bukan untuk ditunaikan, tetapi hanya semata-mata untuk memikat pengundi agar kuasa dapat dipertahankan.
Tetapi, jika impaknya juga negatif sebagaimana lima projek sebelumnya lantaran rakyat juga sedar Najib selalu bersungut negara tiada wang dan banyak bergantung kepada cukai GST, Najib tiada pilihan selain menganjakkan tarikh pilihanraya sehingga ke akhir tempoh iaitu pertengahan tahun 2018.
Ketika itu, Najib benar-benar sudah kebingungan untuk memilih tarikh yang dilihat mampu memberi kelebihan kepadanya, malah ketika itulah kita sebagai pengundi menjadi semakin jelas dan tiada pilihan lain selain beliau perlu ditamatkan tempoh perkhidmatannya sebelum bahaya lebih besar datang menimpa.
(ShahbudinHusin 23/09/2027)

0

0

votes
Article Rating
Kongsikan artikel ini


PAS BUAT HAL LAGI!!!

Pas sekali lagi buat hal yang menyerlahkan siapa mereka sebenarnya ketika ini.
Jika semalam Pas Selangor bersama 30 NGO mengadakan demonstrasi membantah pesta arak dan gay yang kedua-duanya sudah pun dibatalkan beberapa hari sebelum itu, hari ini Pas Pulau Pinang pula tampil membuat laporan polis terhadap kerajaan Pakatan Harapan pimpinan Lim Guan Eng berikutan banjir yang melanda negeri itu.
Laporan itu meminta pihak polis menyiasat projek-projek pembangunan yang didakwa mungkin menyebabkan berlakunya banjir itu.
Selain Pulau Pinang, banjir juga sebenarnya turut melanda Kedah, Perlis dan Pulau Langkawi pada ketika ini.
Kenapa Pas hanya buat laporan polis di Pulau Pinang saja?
Mengapa tak buat laporan polis juga di negeri dan tempat lain yang turut dilanda banjir?
Dalam pada itu, banjir kilat  boleh dikata setiap hati berlaku di Kuala Lumpur apabila saja hujan turun dengan lebat.
Bila agaknya Pas Wilayah Persekutuan mahu membuat laporan polis meminta disiasat projek-projek pembangunan yang diluluskan DBKL yang mungkin merupakan punca berlakunya banjir itu?
Jangan pula Pas lupa, tak lama lagi bila tiba hujung tahun, banjir juga selalu berlaku di Pantai Timur, khususnya Kelantan, sebuah negeri yang ditadbir oleh Pas sendiri.
Untuk memperlihatkan Pas benar-benar mengamalkan politik matang dan adil sebagai sebuah parti Islam, bila berlaku banjir nanti, janganlah pejamkan mata daripada membuat laporan polis terhadap kerajaan negeri Kelantan untuk disiasat projek pembalakan dan penebangan hutan yang tak terkawal di negeri itu yang barangkali menjadi punca berlakunya banjir tersebut.
Jika tidak, apa yang dilakukan di Pulau Pinang ini tidak lebih hanyalah gimik politik semata-mata.
Sejak bila parti agama pandai main-main gimik begini dalam berpolitik?
(ShahbudinHusin 23/09/2017)

0

0

votes
Article Rating
Kongsikan artikel ini


JIKA BUKAN UNTUK MENGACAU, BUKANKAH LEBIH BAIK PAS BERTANDING 40 KERUSI
SAJA?

Hasrat Pas untuk bertanding 100 kerusi Parliman dalam pilihanraya umum akan datang bukanlah perkara baru sebenarnya. Beberapa pemimpinnya sudah bercakap sebelum ini mengenai perkara itu.
Begitu juga, daripada 100 kerusi yang ditandingi itu, keyakinan Pas untuk menang sebanyak 40 kerusi bukanlah juga perkara baru. Beberapa pemimpin Pas sebelum ini sudah selalu memperkatakannya.
Apa yang disebut oleh Takiyuddin Hassan, Setiausaha Agung Pas mengenai hasrat bertanding 100 kerusi dan menang 40 kerusi tidak ada yang barunya, malah tidak lebih hanyalah ulangan semata-mata.
Oleh kerana ia adalah kenyataan berulang, tulisan ini pun lebih merupakan peringatan ulangan  kepada seluruh pengundi PRU 14 bahawa Pas menyertai pilihanraya akan datang bukanlah untuk menang, tetapi sekadar untuk menjadi pengacau saja.
Ia semakin menepati kenyataan Tun Mahathir Mohamad yang tegas menyatakan kedudukan Pas adalah sebagai pengacau kepada Pakatan Harapan untuk menumbangkan UMNO dan BN.
Dalam Pas tetap mempertahankan musuh mereka juga adalah UMNO dan BN serta mahu mentadbir negara ini, parti itu secara tidak langsung mendedahkan ketidakinginan untuk menang dan mengambil alih kuasa apabila menyasarkan kerusi kemenangan sebanyak 40 saja.
Bagaimanakah dengan 100 kerusi yang ingin ditandingi dan 40 kerusi sebagai sasaran kemenangan, Pas mampu mengambil alih kuasa sedangkan jumlah mininum untuk menang dengan majoriti mudah ialah 112 kerusi?
Lebih daripada itu, jika Pas bertanding 100 kerusi dan matlamat kemenangan hanya 40 kerusi, apa jadi dengan lebihan 60 kerusi yang turut ditandinginya?
Untuk apa Pas bertanding di 60 kerusi tersebut?
Kenapa  Pas tetap mahu bertanding 100 kerusi jika kerusi yang diyakini menang cuma 40?
Suka-suka, duit berlebih atau untuk menjadi pengacau supaya UMNO dan BN berpotensi untuk memenangi 60 kerusi tersebut?
Mengapa Pas tidak bertanding cukup-cukup 40 kerusi dan menumpukan sepenuh tenaga dan jenteranya di situ saja?
Dalam hal ini, berbeza dengan BN yang bertanding di semua 222 kerusi untuk mempertahankan kerajaan yang sedang dipimpinnya, begitu juga dengan Pakatan Harapan yang turut bertanding 222 kerusi sebagai lambang keyakinan ke arah pembentukan sebuah kerajaan baru, sebaliknya apa yang boleh diharapkan kepada Pas yang hanya bertanding 100 kerusi dan sasaran menang 40 saja?
Susahkah kita memahami apa keinginan Pas yang sebenar dalam PRU 14 nanti?
(ShahbudinHusin 24/09/2017)

0

0

votes
Article Rating
Kongsikan artikel ini


KUASA IMIGRESEN KEPADA SABAH DAN SARAWAK WAJAR DIKAJI SEMULA

Kuasa imigresen yang dimiliki oleh Sabah dan Sarawak kembali menjadi perbualan hangat apabila beberapa pemimpin Pakatan Harapan dihalang memasuki Sarawak semalam.
Ahli Parlimen Ampang, Zuraida Kamaruddin dan Ahli Parlimen Petaling Jaya Selatan, Hee Loy Sian dihalang sebaik tiba di Miri, manakala Adun Kuala Sepetang, Chua Yee Ling diusir keluar meninggalkan Sarawak ketika sedang menghadiri program anjuran PKR, juga di Miri.
Berikutan kebimbangan itu, Ahli Parlimen Lembah Pantai, Nurul Izzah Anwar yang dijadulkan terbang ke Miri malam semalam telah membatalkan penerbangannya di saat-saat akhir kerana bimbang akan menerima nasib yang sama.
Dalam waktu yang sama, hari ini Tun Mahathir Mohamad buat pertama kalinya akan menjejakkan kakinya ke Sarawak atas kapasitinya sebagai Pengerusi Pakatan Harapan.
Meskipun Ketua Menteri Sarawak, Abang Johari Abang Haji Openg memberi jaminan bahawa Tun Mahathir akan dibenarkan masuk kerana katanya bekas Perdana Menteri itu bukan seorang pelampau serta tidak memberi ancaman, tetapi tentulah kebenaran itu bukan sesuatu yang kekal buat selama-lamanya.
Kiranya program Tun Mahathir di Kuching hari ini mendapat sambutan hangat dan beribu-ribu rakyat negeri itu menghadirinya, kemudian beliau datang lagi untuk beberapa kali, kalau pun Abang Johari masih boleh bersikap terbuka, ia tentulah akan menimbulkan kebimbangan kepada Najib Razak yang akhirnya akan berbisik kepada Ketua Menteri agar segera menggunakan kuasa menyekat kemasukan Pengerusi Pakatan Harapan itu.
Menghalang kemasukan beberapa pemimpin pembangkang ke Sarawak bukanlah perkara asing sejak kebelakangan ini. Pada pilihanraya negeri yang lalu, sederetan pemimpin Pakatan Harapan dihalang atas alasan kehadiran mereka mengancam keharmonian rakyat Sarawak.
Di mana logiknya kedatangan semasa kempen pilihanraya didakwa mengancam keharmonian rakyat?
Bukankah pilihanraya dan berkempen merupakan suatu proses yang dibenarkan dalam undang-undang negara dan tidak ada sesiapa sepatutnya dihalang daripada menyertainya kerana Sabah dan Sarawak adalah sebahagian daripada Malaysia?
Semua orang sedar kuasa imigresen kepada Sabah dan Sarawak adalah perjanjian yang memang termaktub ketika pembentukan Malaysia dahulu. Ia mungkin sesuai pada ketika awal penyatuan dahulu, tetapi yang menjadi isu sekarang ialah ia  cenderung disalahgunakan untuk kepentingan politik dan sekatan yang dibuat juga semata-mata atas pertimbangan politik.
Sebagai sebahagian daripada Malaysia dan rakyat Malaysia Timur ketika ini sudah matang serta ramai yang berpendidikan, telah tiba waktunya kuasa imigresen itu dikaji semula dengan suatu kelonggaran yang munasabah, kalau pun tidak dihapuskan sama-sekali.
Beri kebebasan kepada sesiapa saja untuk datang ke Sabah dan Sarawak tanpa sekatan, terutama ketika musim kempen pilihanraya atau menghadiri program parti.
Sekatan mungkin boleh dilakukan kepada individu yang dikenalpasti sebagai pengganas atau pelampau kaum dan agama yang tegar.
Di mana demokrasi dan keterbukaan suatu tamadun jika sekatan ketika pilihanraya masih wujud di alaf ini?
Di mana logiknya juga kita sesama rakyat Malaysia, tetapi masih wujud sekatan atau halangan untuk masuk ke negeri-negeri tertentu?
Jika keselamatan dan keharmonian yang dibimbangi, bukankah negara ada undang-undang lain seperti Akta Hasutan, OSA, kuasa polis dan sebagainya yang boleh dikuatkuasakan kepada mereka yang dilihat mendatangkan ancaman?
Selain itu, dengan mewujudkan kebebasan keluar masuk antara Sabah, Sarawak dengan Semenanjung, ia secara tidak langsung akan memantapkan lagi intergrasi nasional yang menjadi impian dan sebutan semua pemimpin selama ini.
Keadaannya sekarang jelas tidak memberi keadilan melalui kuasa imigresen tersebut. Ini kerana hanya penduduk Semenanjung boleh dihalang daripada memasuki Sabah dan Sarawak, tetapi rakyat kedua-dua negeri tersebut boleh bebas keluar masuk ke Semenjung tanpa sebarang halangan.
Demi masa depan Malaysia yang lebih baik, perubahan harus segera dilakukan. Ternampak mustahil untuk mengharapkan Najib dan BN ada keberanian melakukan perubahan itu.
Perubahan ini mesti dilakukan oleh Pakatan Harapan. Seiring dengan janji Pakatan Harapan untuk melantik seorang Timbalan Perdana Menteri mewakili Sabah dan Sarawak selepas memenangi PRU 14 akan datang, ia akan lebih mantap jika diiringi dengan kesediaan mengkaji semula kuasa imigresen tersebut.
Kuasa imigresen ini jika dikaji semula, seterusnya dapat dilonggarkan pada tahap yang munasabah atau dihapuskan sama-sekali, adalah suatu kemenangan untuk semua rakyat Malaysia.
(ShahbudinHusin 24/09/2017)

0

0

votes
Article Rating
Kongsikan artikel ini


SYABAS RAKYAT SARAWAK

 Kunjungan pertama Tun Mahathir Mohamad ke Sarawak atas kapasiti sebagai Pengerusi Pakatan Harapan bukan saja tidak mengecewakan, malah sangat-sangat memberangsangkan sambutannya.

 Ribu-ribuan yang hadir membuktikan pengundi Sarawak nyata terbuka kepada perubahan dan sedia bersama penduduk Semenanjung dalam menunjukkan kematangan bagi menyelamatkan negara yang sama-sama disayangi ini.

 Gambar-gambar di bawah ini bukan palsu atau rekaan, sebaliknya adalah saksi kejadian yang memperlihatkan sinar baru bakal melimpahkan cahayanya buat kita semua.

 Tahniah dan syabas kepada rakyat Sarawak – terus, terus dan terus kita bersama menuju kejayaan demi Malaysia seluruhnya.

 Lenakah tidur Najib Razak malam ini?
(ShahbudinHusin 25/09/2017)

0

0

votes
Article Rating
Kongsikan artikel ini


MEREKA SENDIRI TUMBANG DAN TIDAK MAMPU BERTAHAN, MACAM MANA NAK
MENYUMBANG KE ARAH KEJAYAAN?

Berbual dengan rakan-rakan dalam UMNO Selangor ketika ini, jelas terpancar ketidakyakinan mereka bahawa kerajaan negeri Pakatan Harapan pimpinan Azmin Ali dapat dikalahkan dengan bergantung kepada tenaga tiga bekas Menteri Besar terdahulu.
Pengerusi Badan Perhubungan UMNO Selangor, Noh Omar beberapa hari lalu mengumumkan gandingan tiga bekas Menteri Besar, Muhammad Mohd Taib, Abu Hassan Omar dan Khir Toyo akan bersama-sama dengannya bagi menggembleng tenaga untuk merampas kembali negeri itu.
Kata beliau, pengalaman mereka yang dirangkumkan itu amat berguna dan dipercayai mampu membantu UMNO dan BN menewaskan Pakatan Harapan dalam pilihanraya akan datang.
Dalam perkembangan terbaru, Noh Omar juga sangat mengalu-alukan jika seorang lagi bekas Menteri Besar Selangor, Khalid Ibrahim dapat turut serta bersama dengannya untuk menumbangkan Azmin  dan Pakatan Harapan.
Bagaimanapun, oleh kerana Khalid Ibrahim hanya Adun Bebas dan bukan ahli UMNO, penglibatan beliau mungkin dalam konteks yang berbeza berbanding dengan ketiga-tiga bekas Menteri Besar itu yang tentunya akan terlibat secara langsung melalui UMNO dan BN.
Berdasarkan perbualan dengan tiga empat rakan yang berada dalam kepimpinan UMNO bahagian di Selangor, mereka tidak nampak  peranan dan pengalaman tiga bekas Menteri Besar itu boleh membantu UMNO dan BN.
Hujah mereka mudah saja, ketiga-tiga bekas pemimpin tersebut adalah mereka yang pernah tumbang atau ditolak oleh rakyat kerana skandal yang ada pada diri masing-masing.
Untuk rekod, Mat Taib diarah meletakkan jawatan selepas ditahan kerana didapati membawa sejumlah wang tunai di Lapangan Terbang Brisbane, Australia, Abu Hassan juga dikehendaki meletakkan jawatan atas sesuatu yang bersifat peribadi, manakala Khir Toyo, disebabkan kepimpinan dan gaya hidupnya yang menjadi percakapan ramai akhirnya telah menyebabkan UMNO dan BN Selangor kalah pada pilihanraya 2008.
“Bagaimanakah UMNO mahu menang jika Noh Omar masih mahu menggunakan tenaga dan pengalaman pemimpin yang pernah tumbang dan ditolak rakyat itu?
“Mereka sendiri pun pernah tumbang dan tidak mampu bertahan ketika sedang berkuasa, di mana logiknya  mereka itu dapat menyumbang untuk mencipta kemenangan?” tanya mereka.
Kata mereka lagi, tidakkah dengan membawa semula tiga pemimpin yang ada masalah itu akan membuatkan pengundi Selangor lebih menolak lagi UMNO dan BN kerana berasakan ia tiada pembaharuan serta mengambil langkah ke belakang untuk meraih kemenangan?
Sehubungan itu, mereka hairan mengapa Noh Omar tidak memanfaatkan pemimpin-pemimpin muda seperti Budiman Mohd Zuhdi yang penampilannya dalam pilihanraya kecil Sungai Besar lalu telah menghasilkan kejayaan buat UMNO dan BN.
Untuk berlawan dengan Azmin, tambah mereka, UMNO dan BN Selangor perlu ada 10 orang seperti Budiman atau tenaga muda yang seangkatan dengannya, bukannya menggunapakai semula tiga orang seperti Mat Taib, Abu Hassan dan Khir Toyo yang sudah tidak laku di mata rakyat.
(ShahbudinHusin 25/09/2017).

0

0

votes
Article Rating
Kongsikan artikel ini


MEMENANGKAN PAKATAN HARAPAN MAMPU MEMBAWA UNTUNG BERGANDA KEPADA RAKYAT
SARAWAK

Berikutan sambutan hangat kepada program Pakatan Harapan di Kuching Ahad lalu yang disertai buat pertama kalinya oleh Tun Mahathir Mohamad atas kapasiti sebagai pembangkang, negeri yang selama ini dianggap sebagai simpanan tetap BN itu nampaknya akan terus menjadi tumpuan.
Tidak saja dirasakan Tun Mahathir mungkin akan pergi ke beberapa tempat lain di Sarawak selepas ini untuk memastikan Pakatan Harapan benar-benar mampu mendapat sokongan yang memuaskan, Najib Razak juga tentunya akan segera melakukan sesuatu bagi mengelakkan apa yang selama ini berada dalam genggaman daripada beralih tangan.
Tidak dinafikan sambutan hangat rakyat pada Ahad lalu itu adalah rangsangan yang mampu memberi motivasi tambahan kepada Pakatan Harapan.
Tetapi, apakah ia akan berterusan atau sokongan sedemikian hanya sementara serta berlaku di kawasan bandar saja?
Bagaimana dengan pengundi pedalaman yang merangkumi majoriti kawasan Parlimen di Sarawak?
Sediakah mereka berubah sama untuk menyokong Pakatan Harapan?
Harus difahami bahawa Sarawak baru saja mengadakan pilihanraya negeri pada Mei 2016 lalu dengan keputusannya BN negeri yang ditunjangi oleh PBB menang cemerlang 72 daripada 82 kerusi DUN yang dipertandingkan.
Kemenangan itu hakikatnya banyak disumbangkan melalui peranan dan karektor Ketua Menteri ketika itu, Allahyarham Adenan Satem dan watak itu terus menjadi kesinambungan di bawah kepimpinan Abang Johari Abang Haji Openg sekarang.
Rakyat Sarawak secara umumnya menerima baik dan sayang kepada kepimpinan negeri yang diketuai oleh Abang Johari ketika ini.
Namun demikian, PRU 14 yang bakal diadakan bila-bila masa ini tidak ada kena-mengena atau menjejaskan keputusan pilihanraya negeri yang lalu. Apa yang Pakatan Harapan dan Tun Mahathir cuba tawarkan atau mahu lakukan ialah perubahan kerajaan di peringkat Pusat saja.
Berbanding negeri-negeri lain yang akan mengadakan pilihanraya peringkat Parlimen dan DUN secara serentak dalam PRU 14 akan datang dan mungkin ada yang bertukar tangan, Sarawak adalah terkecuali kerana mereka baru saja mengadakan pilihanraya di peringkat negerinya secara berasingan. Tumbang BN hanya Putrajaya akan bertukar kerajaan, tetapi tidak menyebabkan BN negeri Sarawak sama tumbang.
Ini bermakna, apa pun keputusan dalam PRU 14 nanti, kerajaan negeri Sarawak sedia ada yang ditunjangi oleh PBB dan dipimpin oleh Abang Johari akan terus kekal sehingga 2021.
Sesuai dengan hasrat kerajaan negeri Sarawak yang kini dalam fasa berjuang menuntut hak yang lebih adil, kuasa autonomi, royalti petroleum dan sebagainya demi kepentingan rakyatnya sehingga syarikat minyak sendiri, Petros sudah pun ditubuhkan, perjuangan itu sebenarnya akan menjadi lebih mudah jika Pakatan Harapan berjaya membentuk kerajaan baru di Putrajaya.
Lima teras tawaran baru yang dibuat oleh Pakatan Harapan sempena kunjungan Tun Mahathir Ahad lalu, harus diakui bukan saja terbaik buat rakyat dan masa depan Sarawak, bahkan seiring dengan hasrat dan tuntutan kerajaan negeri sendiri.
Apatah lagi dengan pengakuan terbuka Tun Mahathir bahawa beliau sedia berunding dengan kerajaan negeri mengenainya, menolaknya begitu saja umpama menguis tuah yang datang bergolek.
Ia berbeza dengan Najib. Meskipun Akta Pembangunan Petroleum 1974 telah digubal selaras dengan undang-undang antarabangsa yang memperuntukkan jarak lebar kawasan laut di bawah kuasa negara adalah 12 batu nautika dari pantai, Najib telah merangka Akta Laut Wilayah pada 2012 dengan kuasa negeri hanya pada jarak 3 batu nautika saja.
Melalui penggubalan akta baru pada 2012 itu, ia dengan sendirinya menghakis lagi hak rakyat Sarawak dari segi perolehan dan hasil petroleum yang ditemui di perairan negeri tersebut.
Dengan sudah wujudnya akta yang diputuskan tanpa rundingan dengan kerajaan negeri pada itu 2012, siapakah yang lebih munasabah untuk memindanya selepas  PRU 14 nanti?
Adakah logik Najib dan BN sedia memindanya jika mereka terus kekal sedangkan hanya baru pada 2012 lalu beliau menggubal undang-undang jarak lebar 3 batu nautika itu?
Begitu juga dengan perkara-perkara lain yang dituntut oleh kerajaan negeri Sarawak. Kebolehpercayaan dan munasabahnya banyak perkara lain untuk dipinda serta diperbaiki demi kepentingan rakyat Sarawak hanyalah melalui kerajaan baru Pakatan Harapan.
BN, di bawah pimpinan Najib tidak mungkin sedia melakukan apa-apa kiranya mereka terus berkuasa. Jika BN berjaya menang tanpa menjanjikan sebarang perubahan jangka panjang, malah melalui penggubalan Akta Laut Wilayah 2012 pun terus diberi sokongan, maka tentunya tiada keperluan untuk mereka meminda sebarang undang-undang atau peruntukan sedia ada.
Lagi-lagi yang akan dicurahkan Najib nanti hanyalah dedak dalam bentuk janji pilihanraya atau projek-projek pembangunan yang diberi semata-mata untuk meraih sokongan.
Untuk merealiasaikan semua tuntutan dan kebaikan yang sesuai dengan hasrat dan cita-cita kerajaan negeri sendiri, rakyat Sarawak tiada pilihan selain harus menyumbang lebih banyak kerusi Parlimen kepada Pakatan Harapan dalam pilihanraya akan datang ini.
Daripada 31 kerusi Parlimen yang ada di Sarawak dan sekarang Pakatan Harapan ada 6, jumlah itu sebaik-baiknya perlu ditingkatkan kepada 15 atau 20 kerusi.
Kali ini rakyat dan pengundi Sarawak harus bijak. Memberi banyak kerusi Parlimen kepada Pakatan Harapan hanya semata-mata bertujuan merubah kerajaan di Kuala Lumpur, sambil memudahkan tuntutan dari segi hak dan autonomi dapat direalisasaikan, sementara kerajaan negeri PBB dan Abang Johari akan terus kekal berkuasa di Kuching seperti biasa.
Berbanding negeri-negeri lain, pengundi Sarawak akan menikmati untung berganda melalui sumbangan kerusi mereka kepada Pakatan Harapan dalam menubuhkan kerajaan baru di Putrajaya.
(ShahbudinHusin 26/09/2017)

0

0

votes
Article Rating
Kongsikan artikel ini


ANCAMAN SEBENAR NEGARA BUKAN DAP, BUKAN JUGA ISU KAUM DAN AGAMA

Negara ketika ini pada hakikatnya tidak diancam oleh oleh isu kaum atau agama, meskipun di kala tertentu, kedua-dua perkara berkenaan selalu timbul dan menjadi perbualan semasa di kalangan rakyat.
Realitinya kehidupan pelbagai kaum masih lagi aman dan harmoni. Hidup berjiran, sesama rakan sekolah, universiti, sepejabat atau dalam meneruskan banyak aktiviti seharian lain, hubungan kaum dan agama belum lagi terjejas.
Meskipun ada yang cuba mengasingkan dobi Islam dan bukan Islam, masih ramai orang Islam yang makan semeja dengan bukan Islam dan kedai makan Islam juga tetap dikunjungi oleh bukan Islam.
Timbul dan kadangkala hangatnya isu kaum dan agama itu tidak lain kerana ia sengaja diperbesar-besarkan untuk tujuan meraih keuntungan politik yang tidak seberapa.
Secara asasnya juga ia berlaku kerana masih wujud parti yang berasaskan kaum dan agama di negara ini. Dengan itu, apabila saja mereka kesempitan dalam meraih sokongan atau penyokong didapati semakin menghilang, maka laungan kaum dan agama itulah jalan mudahnya untuk mendapat simpati.
Dengan kata mudahnya, yang merosakkan hubungan kaum dan agama ini adalah orang-orang politik saja. Mereka selalu mahu menjadi hero di kalangan kelompok sendiri dengan cuba memburuk atau memberi andaian buruk terhadap kaum dan agama lain.
Yang lebih celaka lagi ialah orang politik yang selalu memandang kaum lain, khususnya orang Cina sebagai musuh dari segi politik, ramai di antaranya menjadikan orang Cina juga sebagai rakan dari sudut ekonomi.
Di mulut mereka selalu marah dengan Cina, tapi kalau dapat projek kerajaan, dengan Cinalah mereka jual projek berkenaan untuk mendapatkan wang segera.
Dari sudut parti politik pula, DAP adalah parti yang selalu dituduh sebagai ekstremis Cina dan bahaya kepada negara, meskipun hakikatnya ia adalah parti pelbagai kaum yang lebih kurang sama seperti Gerakan juga.
Malah, jika diimbas sejarah lalu, MCA lebih kerap memainkan sentimen keCinaan dan membuat tuntutan-tuntutan berlebihan daripada yang sepatutnya berbanding DAP. Tetapi, yang selalu dipersalahkan dan dituding jari tetap DAP.
Jika benar DAP itu bahaya dan mengancam keselamatan negara, mengapa tidak ditangkap saja semua pemimpinnya atau parti tersebut dibatalkan pendaftarannya?
Annuar Musa dan Salleh Said Keruak adalah antara pemimpin UMNO dan kerajaan yang didapati paling kerap meniupkan angin ketakutan mengenai DAP. Hampir semua keadaan dalam negara ini, bagi kedua-dua pemimpin berkenaan, adalah salah DAP belaka.
Sama seperti isu kaum dan agama bukanlah sesuatu yang didapati mengancam negara ketika itu, DAP jugalah bukanlah ancaman kepada kita semua. Kebimbangan mengenai DAP hanyalah andaian semata-mata, malah jika dilihat bagaimana parti itu mengetuai  pentadbiran di Pulau Pinang, tiada apa pun yang perlu dibimbangi dengan mereka.
Ancaman nyata kepada negara dan rakyat ialah kerajaan yang ditunjangi UMNO dan BN yang sedang berkuasa ketika ini. Ancaman itu bukan lagi andaian, tetapi sesuatu yang nyata dan sudah serta sedang dirasai kita semua.
Parti yang menguasai kerajaan menjadi ancaman kerana ia sudah dikenali sebagai kleptokrasi berbanding demokrasi sebelumnya. Secara khusus, seperti yang disebut oleh Tun Mahathir Mohamad baru-baru ini, segala-galanya dalam negara kita dalam keadaan baik sebenarnya sebelum ia bertukar ngeri apabila pencuri, perompak dan penyamun muncul menguasai kerajaan.
Sebelum ini, meskipun pelbagai isu turut berlaku dalam negara, pernahkah rakyat terasa susah dan derita serta dihimpit pelbagai tekanan seperti sekarang?
Harus diakui bahawa ramai yang tidak merasai kesusahan dan derita itu. Ia berpunca kerana hak dan keistimewaan yang biasa dinikmati rakyat tidak pernah diambil oleh pemerintah, malah sentiasa dipelihara dan dijaga.
Berbeza dengan apa yang berlaku sejak kebelakangan ini, satu demi satu hak dan keistimewaan rakyat diambil dan direnggut atas nama rasionalisasi dan pengorbanan demi negara.
Malangnya, hanya rakyat yang selalu diminta berkorban dan melaksanakan rasionalisasi, sebaliknya di pihak atasan sana, ada kemasukan RM2,600 juta dalam akaun peribadi pun cuba digambarkan sebagai amalan yang rasional dan tidak berdosa.
Negara kita sebenarnya sedang rosak dan menuju kemusnahan. Ia bukan disebabkan oleh DAP dan bukan juga difaktorkan oleh isu kaum dan agama. Isu kaum dan agama hanyalah mainan mereka yang terdesak dan bakal kehilangan kuasa.
Isu utama seluruh rakyat – kanak-kanak, pelajar sekolah, pelajar universiti, graduan menganggur, orang muda, pekerja, pesara, orang tua, orang kampung, orang bandar dan sesiapa saja – adalah pemimpin dan kerajaan yang ada pada hari ini.
Menukar dan menumbangkan kerajaan tiada kaitan dengan bertambahnya kuasa DAP atau kerana isu kaum dan agama, tetapi adalah untuk kebaikan dan masa depan kita semua.
(ShahbudinHusin 27/09/2017).

0

0

votes
Article Rating
Kongsikan artikel ini


SALLEH 100 PERATUS SALAH

Salleh Said Keruak dilapor membidas segelintir pemimpin pembangkang yang didapati menggunakan bahasa kesat mencaci penyokong UMNO dan BN.

 Beliau mengambil contoh Mohamad Sabu yang menggelar agamawan yang menyokong UMNO sebagai berfahaman celaka, Tun Mahathir Mohamad yang menganggap berdosa mengundi Pas serta BN dan Muhyiddin Yassin yang didakwanya pernah menggelar jahiliah kepada orang UMNO dan BN.

 “Sebagai pemimpin parti yang berjuang untuk rakyat, tidak perlulah kita mencarut hanya kerana perbezaan dan persaingan dalam politik.

 “Cukuplah sekadar menggariskan hala tuju perjuangan dan mengkritik kelemahan kerajaan BN,” ujar Menteri Komunikasi dan Multimedia itu.

 Di sebalik bidasan dan tegurannya kepada pemimpin pembangkang, Salleh sepatutnya terlebih dahulu melakukan perkara itu kepada Perdana Menteri, Najib Razak dan kelompok penyokong UMNO serta BN sendiri.

 Kiranya beliau merasakan ungkapan berfahaman celaka oleh Mohamad Sabu, berdosa mengundi Pas dan BN oleh Tun Mahathir dan jahiliah oleh Muhyiddin sebagai carutan yang tidak sepatutnya diucapkan oleh mana-mana pemimpin politik, Salleh seharusnya sedar perkataan yang pernah dilafazkan oleh Najib jauh lebih teruk dan tidak patut lagi.

 Hanya Najib yang pernah mengucapkan perkataan haram jadah, bangang dan bangsat secara terbuka di khalayak umum kepada mereka yang berbeza pendirian dengannya.

 Tidakkah perkataan haram jadah, bangang dan bangsat itu lebih mencarut dan keji didengar berbanding fahaman celaka, berdosa dan jahiliah?

 Selain itu, sebagai Menteri Komunikasi dan Multimedia, Salleh juga nampaknya kekurangan maklumat berhubung perlakuan sebenar penyokong UMNO dan BN di media-media sosial.

 Jika beliau meluangkan lebih masa meninjaunya dan bukanlah rahsia lagi akan didapati bahawa penyokong UMNO dan BN, termasuk mereka yang agak dikenali ramai, lebih sering menggunakan perkataan kesat, lucah, mencarut serta maki-hamun yang keterlaluan terhadap penentang-penentang Najib.

 Meskipun penentang Najib hanya melontarkan kritikan atau bidasan dengan bahasa yang sopan dan berhemah kepada Najib misalnya, seringkali ia dibalas dengan serangan yang kasar dan disertai pula dengan gelaran-gelaran tertentu, terutamanya melibatkan Tun Mahathir dan Anwar Ibrahim.

 Lebih dari itu, dalam blog ini sendiri, jelas terbukti siapa yang lebih kerap melontarkan kata-kata carutan, lucah dan maki hamun itu?
Penyokong UMNO dan BN atau penyokong Pakatan Harapan dan perubahan yang lebih kerap mencarut, kasar dan melucah?

 Selalunya apabila tidak mampu menjawab kritikan dan teguran atau terlalu ingin mempertahankan kesalahan pemimpin yang pada hakikatnya amat nyata di sisi Tuhan dan malaikat, jalan mudahnya ialah mereka akan menjawab dengan cara yang tidak beretika itu.

 Seolah-olahnya dengan mencarut, memaki-hamun dan bersikap kasar itu lebih mulia daripada mengakui kesalahan  pemimpin yang memang diketahui salah itu.

 Maka itu, sebelum Salleh mahu membidas orang lain, beliau sebenarnya lebih afdal menjeritkan teguran agar berhemah dan tidak mencarut itu ke telinga Najib dan para penyokong UMNO dan BN terlebih dahulu.

 Mereka bukan saja lebih banyak mencarut, bahkan tahap carutannya lebih buruk dan teruk lagi.

 Tindakan Salleh yang hanya melihat kesalahan pemimpin pembangkang, meskipun perilaku bosnya dan penyokong UMNO serta BN jauh lebih “nauzubillah” lagi, ia bukan saja memperlihatkan beliau 100 peratus salah, malah dengan jelas menunjukkannya cuba mempertahan dan melindungi amalan mencarut yang jauh lebih dahsyat serta terang-terang di depan mata.
(ShahbudinHusin 27/09/2017)

0

0

votes
Article Rating
Kongsikan artikel ini


1MDB SAH ADA KESALAHAN, SIASATAN PELBAGAI AGENSI PENGUATKUASA LAIN
WAJIB DIBUKA SEMULA

PAKATAN HARAPAN GESA BANK NEGARA GUNAKAN SEPENUH KUASA AMBIL TINDAKAN KE ATAS INDIVIDU TERBABIT DI DALAM 1MDB
Saya mengucapkan terima kasih kepada pengurusan Bank Negara Malaysia yang memberi maklumbalas rasmi kepada satu memorandum dari ahli-ahli parlimen Pakatan Harapan yang dihantar pada 2 Ogos lalu.
Sementara saya terkejut dengan jumlah penalti yang dikenakan iaitu RM115.8 juta, saya ingin menarik perhatian rakyat bahawa Bank Negara Malaysia belum menggunakan sepenuhnya kuasa yang diperuntukan di bawah Akta Perkhidmatan Kewangan 2013 untuk berlaku adil kepada rakyat dalam skandal 1MDB ini.
Saya menyeru pengurusan Bank Negara Malaysia menyertai rakyat Malaysia yang lain dalam mempertahankan kebebasan Bank Negara Malaysia sebagai institusi penguatkuasa yang bebas untuk mengelakkan skandal kewangan yang serupa berulang di masa akan datang.
Sebab itu saya berpendapat adalah wajar Bank Negara Malaysia menggunakan sepenuh kuasanya di bawah Akta Perkhidmatan Kewangan 2013 seperti berikut:
1. Bahagian XV PENGUATKUASAAN DAN DENDA, Fasal 234(3)(b) yang memberi kuasa kepada Bank Negara Malaysia mengenakan denda sebanyak RM5 juta atau tidak lebih dari tiga kali jumlah wang yang terlibat di dalam setiap kesalahan yang dilakukan 1MDB;

2. Bahagian XV PENGUATKUASAAN DAN DENDA, Fasal 234(5) yang memberi kuasa kepada Bank Negara Malaysia mengenakan denda atau apa-apa hukuman yang diperuntukkan di bawah akta ini ke atas pengarah, pengurusan kanan dan mana-mana orang perseorangan yang bertanggungjawab ke atas pengurusan 1MDB.

Setakat ini, Bank Negara Malaysia hanya menggunakan kuasa di bawah Fasal 234(3)(b) untuk mendenda 1MDB dan entiti-entiti berkaitan sebanyak RM115.8 juta. Malangnya, tindakan mengenakan denda ke atas 1MDB sebenarnya samalah seperti mendenda rakyat Malaysia kerana segala tanggungan hutang dan denda ke atas 1MDB kini ditanggung oleh rakyat Malaysia.
Dari denda berjumlah RM115.8 juta ini, laporan media ada menyebut bahada RM53.7 juta telah dikenakan terhadap AmBank kerana melanggar Akta Perkhidmatan Kewangan 2013 dan Akta Perkhidmatan Kewangan Islam 2013.
Saya ingin mendapat kepastian sama ada baki berjumlah RM62.1 juta yang telah dikenakan sudah dibayar, dan jika ya, siapa yang telah membayarnya. Jika 1MDB atau entiti berkait 1MDB yang membayarnya, ini bermakna sudahlah rakyat Malaysia menjadi mangsa penyelewengan dana rakyat di dalam 1MDB, kini rakyat Malaysia terpaksa juga menanggung denda yang dikenakan ke atas 1MDB.
Oleh itu, saya sendiri sebagai Ketua Pembangkang dan Presiden Pakatan Harapan akan membuat laporan polis minggu depan untuk membolehkan Bank Negara Malaysia menyiasat Dato’ Sri Najib Razak sebagai Pengerusi Lembaga Penasihat 1MDB, ahli-ahli lembaga pengarah 1MDB (dahulu dan sekarang) serta pengurusan kanan 1MDB (dahulu dan sekarang) di bawah Fasal 234(5). Perlu diingatkan bahawa pada ketika pelbagai dakwaan terhadap 1MDB ini berlaku, Artikel 117 dalam Memorandum dan Artikel Penubuhan Syarikat (M&A) 1MDB menyatakan bahawa sebarang komitmen kewangan 1MDB memerlukan kebenaran bertulis YAB Perdana Menteri, Dato’ Sri Najib Razak.
Secara logiknya, jika Bank Negara Malaysia sudah pun mengenakan denda sehingga RM115.8 juta ke atas 1MDB, itu bermakna berlaku banyak pelanggaran undang-undang dalam urusan 1MDB. Sudah tentu urusniaga dan tindakan yang melanggar undang-undang ini dibuat atas arahan seseorang atau sesuatu pihak kerana 1MDB bukanlah satu makhluk yang bertindak sendiri.
Maka, apabila Bank Negara Malaysia sudah mengenakan denda di bawah Fasal 234(3)(b) ke atas 1MDB sebagai badan korporat, ia mesti juga disertai dengan tindakan di bawah Fasal 234(5) ke atas individu yang bertanggungjawab memberikan arahan sehingga menyebabkan 1MDB melanggar peraturan-peraturan di bawah akta.
Saya berharap pengurusan Bank Negara Malaysia tidak akan berdolak dalih mengenai perkara ini. Jika pun pengurusan Bank Negara Malaysia tidak berani mengambil tindakan ke atas Dato’ Seri Najib, sekurang-kurangnya ahli-ahli lembaga pengarah dan pengurusan kanan perlulah dikenakan tindakan.
Pakatan Harapan tidak akan membiarkan rakyat dihukum kali kedua dengan tindakan denda ke atas 1MDB sementara individu di belakangnya dibiarkan terlepas.
YB Datuk Seri Dr. Wan Azizah Wan Ismail
Ketua Pembangkang Parlimen Malaysia
Presiden Pakatan Harapan
27 September 2017
Ulasan –
Selama ini tiada siapa tahu dan seperti mahu disembunyikan berapa jumlah denda yang telah dikenakan oleh Bank Negara kepada 1MDB atas kesalahan melanggar Akta Perkhidmatan Kewangan 2013 berhubung beberapa urusniaganya.
Sekian lama  jumlah itu cuba dirahsiakan dan Bank Negara selalu mengatakan mereka tidak berhasrat mendedahkannya. 1MDB lagilah cuba menutup jumlah denda yang dikenakan ke atas mereka itu.
Tetapi, segala-galanya terdedah semalam. Dalam surat jawapannya kepada Pakatan Harapan, Bank Negara akhirnya mendedahkan jumlah denda yang dikenakan kepada 1MDB adalah sebanyak RM115.8 juta.
Jumlah denda itu tentunya merupakan yang terbesar dalam sejarah skandal kewangan di negara kita. Ia juga dengan jelas memperlihatkan kesalahan yang besar juga telah dilakukan oleh 1MDB.
Jika ada kebenaran berhubung laporan media sebelum ini yang mengatakan Ambank telah didenda sejumlah RM53.7 juta kerana melanggar peraturan kewangan berhubung dana 1MDB, bermakna jumlah selebihnya iaitu RM62..1 juta adalah denda yang ditanggung oleh syarikat pelaburan itu.
Jumlah tersebut pun masih dikira besar dan menampakkan syarikat pelaburan yang ditubuhkan oleh Najib Razak dan beliau sendiri menjadi Pengerusi Lembaga Penasihatnya telah melakukan kesalahan yang dikira besar juga.
Selepas jumlah denda ini terdedah, apa yang seharusnya dilakukan?
Oleh kerana denda itu membuktikan wujudnya kesalahan yang besar dan serius telah dilakukan oleh 1MDB, maka sebagaimana yang ditekankan oleh Dr Wan Azizah Wan Ismail, langkah seterusnya ialah Bank Negara harus segera mengambil tindakan ke atas individu-individu tertentu yang menyebabkan peraturan Bank Negara itu dilanggar.
Tentulah tidak masuk akal jika hanya 1MDB yang didenda, tetapi individu yang bertanggungjawab  menyebabkan peraturan Bank Negara itu dicabuli, terlepas begitu saja?
Tidak kira siapa individu-individu tersebut, merekalah sebenarnya perancang dan “lahanat” dalam skandal 1MDB selama ini.
Yang kedua, pembuktian bersalah melalui denda besar oleh Bank Negara itu seharusnya turut menggerakkan agensi-agensi penguatkuasa lain untuk mengambil tindakan yang sama ke atas 1MDB dan individu-individu berkaitan dengannya.
Jika sudah dibuktikan dan sah ada kesalahan oleh Bank Nagara terhadap 1MDB, apakah tidak mustahil  kesalahan tertentu telah dilakukan juga dan ia boleh disiasat oleh pihak PDRM dan SPRM?
Bermakna, membuka semula siasatan adalah sesuatu yang wajar dan perlu selepas ini. Langkah Pakatan Harapan membuat laporan polis pada minggu depan adalah pilihan terbaik dan tiada pihak harus berdolak-dalik lagi dalam menegakkan kebenaran sebagaimana yang dituntut Tuhan.
(ShahbudinHusin 28/09/2017)

0

0

votes
Article Rating
Kongsikan artikel ini


BAPA PEMBANGUNAN KAUM INDIA SUDAH, BAPA MUSANG KING JUGA SUDAH, BAPA
APA PULA SELEPAS INI?

Nampaknya ada sesuatu tidak kena dengan Perdana Menteri, Najib Razak sejak akhir-akhir ini.
Keadaan tidak kena itu secara automatik menjadikan dirinya sangat berbeza dengan mana-mana Perdana Menteri sebelum ini.
Beliau kebelakangan ini didapati suka memuji dirinya sendiri dan gemar berkelakuan masuk bakul angkat sendiri.
Jika minggu lalu Najib mengangkat bakul dirinya sendiri sebagai “Bapa Pembangunan Kaum India”, hari ini beliau tanpa segan-segan memuji  dirinya pula sebagai satu-satunya penyumbang kepada melonjaknya harga buah durian musang king di negara ini.
Dengan kata mudah, daripada  “Bapa Pembangunan Kaum India”, Najib juga kini bergelar “Bapa Buah Durian Musang King.”
Jika dikira dengan gelaran “Bapa Pengangkutan Awam” yang diberi oleh Menteri Pengangkutan, Liow Tiong Lai sebelum ini, “Bapa 1MDB”, “bapa tiri kepada Riza Aziz”, “bapa hutang negara” dan beberapa panggilan bapa yang lain lagi oleh kelompok tertentu dalam masyarakat, Najib barangkali boleh diiktiraf sebagai “Tokoh Gelaran Bapa Paling Banyak” di dunia.
Persoalan yang tentunya bermain-main di fikiran kita, kenapakah Najib suka sangat memuji dirinya sendiri?
Adakah beliau dahagakan puji-pujian dan sanjungan?
Tidak cukupkah dengan menteri-menteri, pemimpin UMNO, pengampu dan sekalian macai yang membodek dan mengampunya setiap hari?
Adakah tindakan Najib memuji diri sendiri kerana pujian-pujian mereka itu tidak memenuhi standard yang dikehendakinya?
Atau para menteri, pengampu dan macai perlu meningkatkan lagi pujian dan sanjungan mereka kepada Najib?
Apa pun, sebelum Najib terus memuji dirinya sendiri selepas ini, tidakkah beliau sedar bahawa perbuatan itu paling tidak baik sebagai manusia, terutamanya dalam konteks Melayu dan  Islam.
Sesiapa pun tidak seharusnya memuji diri sendiri atas sumbangan atau kerja yang dilakukan, apalagi sebagai pemimpin untuk rakyat yang dalam masa yang sama turut dibayar gaji, elaun dan pelbagai kemudahan yang lain.
Memuji diri sendiri hanya memperlihatkan sikap sombong, takbur dan bangga diri – suatu sifat yang tidak disukai oleh agama.
Apa juga sumbangan, peranan atau kerja kita untuk kebaikan rakyat, biarlah orang lain yang menilai dan menghargainya, bukan Najib sendiri memberi markah untuk dirinya sendiri.
Tidakkah tindakan memuji diri sendiri menggambarkan Najib sedang terdesak untuk memperlihatkan dirinya berbuat sesuatu?
Tetapi, kiranya Najib terus juga mahu memuji dirinya sendiri, gelaran bapa apakah pula yang akan diterima untuk dirinya daripada dirinya selepas ini?
(ShahbudinHusin 28/09/2017).

0

0

votes
Article Rating
Kongsikan artikel ini


BENARKAH SEMUA INI? KENAPA PMO, MINDEF BEGITU LEMBAB BUAT PENJELASAN?

Masya Allah….benarkah semua ini?
Jika benar seperti yang dilaporkan ini dan sebagaimana yang tersebar luas di media sosial, kita tentunya bersetuju dengan kenyataan Pengerusi PKR Sarawak, Baru Bian bahawa tidak sepatutnya penghulu dan ketua kampung tersebut diperlakukan sedemikian rupa.
Kenapa mereka dijemput untuk datang ke ibu negara dengan tujuan dikatakan untuk bertemu Perdana Menteri dengan hanya menaiki pesawat tentera?
Tidakkah ia suatu penyalahgunaan kuasa yang nyata dan dalam masa yang sama seperti penghinaan kepada ketua kampung dan penghulu tersebut?
Mengapa tidak disewakan satu atau dua buah pesawat khas yang selesa jika benar ketua kampung dan penghulu itu begitu penting untuk menang pilihanraya?
Selain itu, menjadi persoalan juga, jika hanya pesawat tentera dengan kerusi yang tidak selesa dijadikan pengangkutan mereka, bagaimanakah pula penginapan untuk mereka semasa berada di ibu negara?
Adakah mereka diberikan bilik hotel yang selesa atau hanya diberikan tempat tidur ala kadar saja?
Apa yang lebih malang ialah, meskipun perkara ini telah tular di media sosial sejak lebih 24 jam yang lalu dan Pengerusi PKR Sarawak, Baru Bian turut memberikan reaksinya melalui portal utama serta masyarakat umum juga banyak bercakap mengenainya, tetapi belum kedengaran lagi sebarang penjelasan daripada Pejabat Perdana Menteri atau Kementerian Pertahanan.
Mengapa mereka begitu lembab dalam bekerja?
Dalam dunia maklumat yang serba pantas dan wujud pula pelbagai medium penyebaran seperti Facebook, Twitter, Telegram, Whatsapp dan sebagainya, bahkan Perdana Menteri dan Menteri Pertahanan juga dilihat aktif dalam media sosial, malah tidak mustahil turut menerima berita serupa, kita tentu bingung memikirkan kenapa semua pihak yang berkaitan masih macam kura-kura dalam bertindak sama ada mengesahkan kebenaran, menafi atau memberikan penjelasan berhubung perkara tersebut?
Di mana unit media di Pejabat Perdana Menteri dan Menteri Pertahanan dalam hal ini dan adakah semua mereka masih lagi hidup dalam dunia analog?
(ShahbudinHusin 29/09/2017).

0

0

votes
Article Rating
Kongsikan artikel ini


SIAPA PEMIMPIN PAS YANG TERLIBAT DALAM PERNIAGAAN KOSMETIK?

 Dalam tulisan terbaru oleh Tokoh Wartawan Negara, A Kadir Jasin di blognya yang melontarkan enam persoalan kepada sesiapa yang ada jawapan, salah satu pertanyaan beliau adalah berbunyi “Apakah benar duit yang KONONNYA dibagi oleh Najib/Umno kepada Pas digunakan untuk berniaga (antaranya kosmatik) tetapi rugi?

 Pertanyaan beliau itu tentu saja menimbulkan seribu persoalan, termasuk antaranya siapakah pemimpin Pas atau isteri atau kroni atau proksinya yang berniaga kosmetik  dan rugi itu?

 Di waktu yang sama, lontaran pertanyaan itu juga akan segera mengingatkan kita mengenai saman berkaitan dana RM90 juta yang didakwa pernah diterima Pas itu.

 Berikutan Sarawak Report yang mula-mula mendedahkan berhubung wang RM90 juta yang didakwa diterima Pas daripada Najib Razak, setelah sekian lama bertangguh, Pas akhirnya mengemukakan samannya terhadap portal tersebut di London.
Tetapi, susulan daripada itu, Husam Musa juga kemudiannya membuat pendedahan yang hampir sama kepada Pas, malah dengan terang-terang menyebut nama bank yang dikaitkan dengan dana yang didakwa diterimanya.

 Meskipun pada mulanya Pas menyatakan akan mengemukakan saman terhadap Husam, malangnya sehingga sekarang masih tiada sebarang khabar berita mengenainya.

 Apa jadi sebenarnya berkenaan saman tersebut dan kenapa ia terus senyap dan sunyi?

 Jika saman boleh dibuat di London kepada Sarawak Report, kenapa Pas tidak berani menyaman Husam di negara sendiri?

 Selain Husam yang pernah mendakwa Pas pernah menerima wang daripada UMNO atau Najib, seorang lain pemimpin Pakatan Harapan yang turut berbuat demikian ialah Rafizi Ramli, Ahli Parlimen Pandan.

 Dalam pendedahannya, beliau secara terbuka menamakan bekas Timbalan Presiden Pas, Nasharuddin Mat Isa sebagai individu yang pernah menerima sejumlah wang berkaitan 1MDB daripada Najib yang dipercayainya untuk diberikan kepada Pas.

 Selepas pendedahan itu dan mencabar Nasharuddin agar berani membuat akuan bersumpah menafikannya, bekas Timbalan Presiden Pas itu juga menyatakan akan mengambil tindakan undang-undang terhadap Rafizi.
Namun demikian, sama seperti Pas yang mengancam mahu menyaman Husam, tetapi tidak menjadi kenyataan sehingga kini, ugutan saman Nasharuddin  kepada Rafizi masih lagi senyap tidak berbunyi apa-apa hinggalah detik ini.

 Kiranya dakwaan Rafizi itu didapati tidak benar dan berupa fitnah, mengapakah Nasharuddin masih keberatan untuk mengambil tindakan undang-undang?

 Pas mengancam mahu menyaman Husam pada Februari 2017, manakala Nasharuddin pula mengugut Rafizi pada April lalu, bermakna sudah beberapa bulan masa berlalu, tetapi janji masih lagi tinggal janji.

 Pertanyaan terbaru A Kadir Jasin tidak lain menimbulkan persoalan, apakah beliau sebenarnya ada maklumat baru mengenai wang yang menjadi perbualan ramai yang dikatakan pernah diterima Pas itu?

 Adakah kali ini Pas mahu berdiam diri lagi, walhal rasanya tidak ramai pemimpin Pas atau sesiapa yang ada kaitan rapat dengan mana-mana pemimpin Pas yang berniaga kosmetik ketika ini?

Selain bisnes kosmetik, apakah mungkin macam-macam perkara lain akan terdedah lagi selepas ini?
(ShahbudinHusin 29/09/2017)

0

0

votes
Article Rating
Kongsikan artikel ini


KETUA PESURUHJAYA SPRM ANGKUH DAN BIADAP, WAJIB LETAK JAWATAN, BIDAS
TAMRIN GHAFAR

Angkuh, biadap, tak faham peraturan dan wajib letak jawatan, demikian bidas bekas Ahli Parlimen Batu Berendam, Tamrin Ghafar kepada Ketua Pesuruhjaya SPRM, Dzulkifli Ahmad.
Menurut Tamrin, tindakan Dzulkifli membantah dan menunjukkan kemarahan secara terbuka berhubung penubuhan  Jabatan Integriti dan Tadbir Urus Negara atau JITN yang sudah diluluskan kabinet adalah sesuatu yang tidak wajar dan tidak menunjukkan teladan kepimpinan yang baik sebagai anggota perkhidmatan awam.
Anggota perkhidmatan awam, tambah beliau, harus akur kepada apa juga keputusan kabinet kerana ia merupakan pembuat keputusan tertinggi dalam kerajaan.
Kalau pun mahu membantah, ia harus dilakukan mengikut saluran yang betul. Tidak sepatutnya dilakukan secara terbuka dan mengecam menteri yang berkaitan seperti serangan seorang ahli politik kepada musuh politiknya yang lain, ujar beliau lagi.
Mesyuarat kabinet pada 28 Julai lalu bersetuju menaiktaraf Bahagian Intergriti dan Tadbir Urus di bawah Jabatan Perdana Menteri menjadi sebuah jabatan yang dikenali sebagai JITN.
JITN akan berperanan sebagai badan penyelaras untuk menerajui perubahan transformasi dalam sektor awam dan swasta dengan tumpuan kepada urus tadbir yang baik, intergriti dan hak asasi manusia.
Dzulkifli bagaimanapun menyifatkan penubuhan JITN sebagai bertujuan mengawal SPRM dan membantah keras kewujudan jabatan itu.
Siapa menteri yang mahu mengawal kita bagaimana untuk menyiasat kes. SPRM sepatutnya bebas, jika alasan penubuhan JITN untuk memantau SPRM, mengapa harus saya melapor kepadanya, demikian antara luahan kemarahan Dzulkifli.
Beliau juga mempersoalkan bagaimana kerajaan ada wang untuk menubuhkan JITN sedangkan peruntukan semua jabatan dan agensi telah dipotong atas alasan ketiadaan peruntukan?
Paul Low, Menteri di Jabatan Perdana Menteri yang bertanggungjawab terhadap JITN sebaliknya menyatakan jabatan yang ditubuhkan itu tiada sebarang kuasa untuk mempengaruhi SPRM atau mana-mana pihak yang lain.
Dengan tindakan Dzulkifli menunjukkan kemarahan dan membantah secara terbuka penubuhan JITN, kata Tamrin lagi, ia bukan saja memperlihatkan keangkuhan, kebiadapan dan ketidakfahaman atas kedudukannya sendiri sebagai pegawai kerajaan, malah beliau kini tiada pilihan lain lagi selain harus meletakkan jawatan dengan segera.
Bagaimana Dzulkifli mahu terus bertugas sebagai Ketua Pesuruhjaya SPRM setelah adanya JITN nanti? soal beliau lagi.
Dalam pada itu, kata Tamrin, jika Dzulkifli boleh tersinggung dan menyifatkan kenyataan Lim Kit Siang terhadapnya sebagai tidak beradab, tidakkah beliau sedar memprotes keputusan kabinet secara terbuka juga menunjukkan sikap biadapnya sebagai seorang pegawai kerajaan.
Mengapa hanya beliau yang boleh menunjukkan sikap angkuh dan tak beradap kepada pihak  lain, tetapi mudah terasa hati jika ia terkena kepada dirinya sendiri? tegas Tamrin lagi.
(ShahbudinHusin 30/09/2017).

0

0

votes
Article Rating
Kongsikan artikel ini


TRUMP MENGECEWAKAN NAJIB??

Selepas kunjungan Perdana Menteri, Najib Razak ke White House bertemu Donald Trump pada 12 September lalu, heboh diperkatakan kemudiannya bahawa Presiden Amerika itu akan melakukan kunjungan balas ke Malaysia, November ini.
Kunjungan itu dianggap sebagai mengesahkan lagi hubungan akrab Najib dengan Trump dan akan dipergunakan untuk manfaat pilihanraya, meskipun di sebaliknya DOJ terus melakukan siasatan jenayah dan mengemukakan saman sivil berkaitan  aset-aset yang dibeli menggunakan wang curi 1MDB.
Namun, berita ini tentunya mengecewakan Najib dan sekalian pengampu serta penyokongnya.
Trump, dalam jadual kunjungannya ke Asia pada 3 hingga 15 November depan hanya melawat Tokyo, Seoul, Beijing, Hanoi dan Manila, sebaliknya Kuala Lumpur dan Putrajaya terkecuali sebagai destinasi kunjungannya.
Apa sudah jadi? Kenapa Trump tidak singgah ke negara kita?
Tidak mahukah beliau bertemu Najib yang sudah mencurahkan bantuan kira-kira RM100 bilion kepada Amerika?
Setelah berbilion-bilion dicurahkan untuk membodek Trump dengan hujah membantu mengukuhkan ekonomi Amerika, apa alasan sebenar beliau tidak singgah ke Malaysia?
Apakah Trump jenis manusia yang tidak mengenang budi dan mudah melupai  bantuan yang diberikan Najib?
Atau adakah keputusan itu kerana Trump kini mula mendengar kecaman pelbagai pihak di Amerika yang menasihatkannya agar menjauhi Najib yang dianggap sebagai “pemimpin crook” di peringkat dunia?
Sudahlah kunjungannya ke Amerika sebelum ini merupakan hanya kunjungan biasa, bukan lawatan rasmi sebagai ketua kerajaan, tiada jamuan rasmi, malah sarapan pagi pun ditanggung sendiri dan kereta juga kena diletakkan di basement atau bawah tanah, Trump dilihat sekali lagi menghampakan Najib kerana tidak datang ke Kuala Lumpur dan Putrajaya dalam program lawatannya ke Asia.
Bilion-bilion yang dicurahkan nampaknya macam tidak bermakna apa-apa.
Apakah semua ini merupakan tanda-tanda buruk buat 1MDB di Amerika?
(ShahbudinHusin 30/09/2017)

0

0

votes
Article Rating
Kongsikan artikel ini


UMNO DAN PAS, HANYA STIM SENDIRI!!

Dua minggu lalu, UMNO gah dengan pengumuman satu sidang media khas yang dihadiri Najib Razak dan semua pimpinan tertinggi parti.
Timbalan Perdana Menteri, Ahmad Zahid Hamidi yang sedang melawat Perlis diminta memendekkan lawatan dan semua Menteri Besar dan Ketua Menteri turut dikerah hadir.
Alih-alih yang diumumkan hanyalah kemasukan Mat Taib ke dalam UMNO.
Betul-betul potong stim punya cerita!!
Cerita Pas lebih kurang sama juga. Empat hari sebelum Himpunan Fastaqim 2.0 di Terengganu, Pas mengumumkan akan berlaku kejutan di mana dua atau tiga tokoh nasional didakwa akan menyertai parti tersebut.
Memetik laporan Harakahdaily, Ketua Penerangan Pas, Nasarudin Hassan dengan wajah tertawa berkata, di malam kemuncak Fasraqim 2.0 pada 30 September ada satu pengisytiharan dua atau tiga tokoh nasional yang sebelum ini berada di luar Pas akan menyertai parti itu.
Akhirnya apa yang terjadi?
Tiada sesiapa pun diumumkan masuk Pas sehinggalah berakhirnya malam kemuncak himpunan Fastaqim 2.0, walaupun seorang lagi bekas Menteri Besar Selangor, Khalid Ibrahim turut hadir.
Khalid sebaliknya berkata, beliau tidak berhasrat menyertai mana-mana parti. Dua bekas pegawai tinggi kerajaan yang hadir juga memberitahu tiada hasrat mahu menyertai Pas.
Juga potong stim punya cerita!!
UMNO dan Pas, macam adik-beradik pula jalan ceritanya. Mungkin itulah kejutannya. Sudahnya mereka hanya stim sendiri-sendiri saja.
(ShahbudinHusin 01/10/2017).

0

0

votes
Article Rating
Kongsikan artikel ini


HIMPUNAN FASTAQIM 2.0 HANYA MEMPERLIHATKAN PAS LEBIH BESAR BERBANDING
AMANAH, TIDAK UNTUK MENANG PILIHANRAYA

Apakah kejayaan sebenar Pas di sebalik penganjuran Himpunan Fastaqim 2.0 di Terengganu yang berakhir malam semalam?
Itu adalah persoalan yang tentunya menjadi tanda tanya kebanyakan orang sebaik saja berakhirnya himpunan yang didakwa Pas dihadiri 200 ribu penyokong itu.
Apakah himpunan itu suatu isyarat bahawa Pas mampu menduduki Putrajaya, dapat merampas kembali Terengganu atau  mudah mengekalkan kuasanya Kelantan?
Yang mana satu mampu dicapai atau ketiga-tiga sasaran itu dapat digapai oleh Pas?
Secara jujur, satu-satunya kejayaan perhimpunan itu bagi Pas ialah ia akhirnya dapat membuktikan secara luaran partinya lebih besar berbanding Amanah. Itu saja, tiada kejayaan lain sebenarnya.
Tetapi perkara itu bukanlah sesuatu yang menghairankan kerana pernah disebut oleh Setiausaha Agung Pas, Takiyuddin Hassan sebelum ini bahawa keahlian Pas telah merosot sebanyak 20 peratus berikutan krisis kepimpinan sehinggalah kepada tertubuhnya Amanah.
Bermakna, jika keahlian Pas ada sejuta, sejak tertubuhnya Amanah, ia kini hanya tinggal 800 ribu saja lagi. Ia masih lagi boleh dikata sebagai parti yang besar, tetapi kehilangan 20 peratus juga merupakan jumlah yang besar.
Bagaimanapun, dalam waktu yang sama Pas mungkin kehilangan lebih banyak penyokong atas pagar dan tidak berparti, lebih-lebih kerana kecondongannya kepada UMNO dan BN sejak kebelakangan ini.
Mereka yang selama ini mengundi Pas kerana inginkan pahala dan percaya perjuangan Islam Pas ialah untuk menentang kemungkaran, pasti berubah hati kerana keadaan parti itu kini umpama “pak haji kampung yang tiba-tiba sering minum-minum kopi dengan seseorang yang diketahui dan disebut ramai di kampung yang sama sebagai pencuri atau maling yang dikenali.”
Pencuri atau maling tentu saja dipandang sedikit mulia apabila dapat berdampingan dengan pak haji, tetapi pak haji yang kerap berdampingan dengan pencuri atau maling, malah tidak kisah dengan kecurian yang banyak dirungutkan oleh orang kampung, dengan sendirinya telah tercemar imejnya dan jika menjadi imam, barangkali ramai yang akan beralih ke masjid atau surau lain untuk bersembahyang.
Hanya yang kekal menjadi makmum kepada pak haji berkenaan ialah anak-beranak dan saudara-mara dekatnya saja, itu pun barangkali kerana mereka sekali dua turut dibelanja minum oleh orang yang diketahui sebagai pencuri atau maling yang dikenali tadi.
Di sebalik itu, meskipun Pas tetap kelihatan lebih besar berbanding Amanah, ia sebenarnya menjadi lebih kecil dari segi gabungan. Ini kerana Pas melalui Gagasan Sejahtera hanya  berkawan dengan Ikatan, Berjasa dan Parti Cinta Malaysia.
Ketiga-tiga parti yang menjadi rakan baru Pas itu bukan saja jauh dan tersangat kecil, malah jumlah keahlian sebenarnya pun tidak ketahuan berapa ramainya.
Berbeza dengan Amanah, meskipun ia hanya mewakili 20 peratus daripada Pas yang sebelumnya, tetapi rakan-rakannya dalam Pakatan Harapan iaitu PKR, DAP dan Bersatu adalah parti yang besar, berpengaruh dan mempunyai aura yang sukar dinafikan.
Sokongan daripada mereka yang tidak berparti juga mungkin lebih besar, terutama daripada mereka yang selama ini mengundi Pas tetapi sudah hilang kepercayaan terhadap parti itu.
Di sini saja Pas sudah nampak kerugian dan ketinggalan. Lebih dari itu, jika sebelum ini Pas berbangga kononnya jentera merekalah yang paling kuat dan paling besar ketika bersama Pakatan Rakyat, namun melalui Gagasan Sejahtera tidak mustahil 100 peratus jentera dalam PRU 14 akan datang adalah terdiri daripada orang-orang Pas belaka.
Akhirnya, selain undi dan sokongan yang dapat disumbangkan oleh Ikatan, Berjasa dan Parti Cinta Malaysia barangkali hanya boleh dibilang dengan jari, sumbangan dari segi tenaga kerja dan jentera pilihanraya pun hampir pasti tidak sampai satu peratus.
Setidak-tidaknya, kiranya Pas selama ini mendabik dada jentera mereka selalu dipergunakan oleh parti lain ketika pilihanraya, tetapi kerana sokongan pengundi PKR dan DAPlah yang menyebabkan mereka parti itu mampu menang banyak kerusi di Selangor, Perak, Johor dan kawasan campuran yang lain.
Apakah pula jaminan Ikatan, Berjasa dan Parti Cinta Malaysia kepada kejayaan Pas?
Sekali lagi, secara jujurnya juga, jangankan untuk menawan Putrajaya atau merampas kembali Terengganu atau menambah jumlah kerusi, untuk mempertahankan kuasanya di Kelantan pun tiga rakan baru Pas itu tidak mampu menyumbang apa-apa.
Ikatan, Berjasa dan Parti Cinta Malaysia tidak lebih macam orang kampung di tengah-tengah kondo mewah – mereka hanya mampu tengok saja.
(ShahbudinHusin 01/10/2017).

0

0

votes
Article Rating
Kongsikan artikel ini


JIKA SYED SADDIQ DITAWAR RM5 JUTA, BOLEHKAH DIPERCAYAI YANG LAIN-LAIN
HANYA PERCUMA?

Apabila Syed Saddiq Syed Abdul Rahman, Ketua Armada Bersatu mendedahkan beliau cuba disogok sebanyak RM5 juta untuk meninggalkan perjuangan parti itu, sekurang-kurangnya dua persoalan segera melintas di fikiran kebanyakan daripada kita.
Pertama, bagaimana dengan pemimpin-pemimpin lain yang keluar Bersatu sebelum ini seperti Kamarulazman Habibur Rahman, Anina Saadudin dan Hamidah Osman?
Adakah mereka turut mendapat apa-apa, diberi dengan angka yang sama RM5 juta, lebih tinggi  lagi jumlahnya atau lebih rendah daripada yang ditawarkan kepada Syed Saddiq?
Sehingga ini bekas Naib Presiden Bersatu, Hamidah Osman dan salah seorang pengasas Bersatu, Kamarulazman telah pun tampil menafikan mereka dibayar, cuma Anina belum lagi muncul memberikan reaksinya.
Tetapi, berapa ramaikah yang percaya mereka tidak ditawarkan apa-apa kerana jika Syed Saddiq yang berusia 25 tahun dan berjawatan Ketua Armada pun dijanjikan RM5 juta, adakah yang berjawatan Naib Presiden, Ahli Majlis Pimpinan Tertinggi dan bertaraf pengasas parti hanya percuma saja?
Tambahan lagi zaman ini adalah zaman GST dan semua barang sudah naik harga, maka hukum akalnya tentu saja tiada yang percuma.
Kata mereka yang arif pula, beralih restoran pun kena order makanan lain, inikan pula beralih kiblat politik.
Jika jumlah yang mereka terima adalah sama atau lebih tinggi berbanding tawaran yang diterima Syed Saddiq, itu memang tidak menghairankan kerana pihak yang menawarkan itu memilikinya segala-galanya – kuasa, wang, projek kerajaan dan sebagainya.
Demi mempertahankan kuasa dan bakal kehilangan segala-galanya, tentulah tidak mustahil mereka sanggup berbuat apa saja.
Tetapi, bagaimana jika jumlah yang mereka terima adalah lebih kecil atau tidak sampai RM5 juta?
Tidakkah mereka terasa seperti dihina, sedangkan Syed Saddiq yang baru berusia 25 tahun pun sudah bernilai RM5 juta, kenapa harga mereka lebih rendah daripada itu?
Apa pun, kiranya benar ketiga-tiga bekas pemimpin Bersatu itu tidak mendapat apa-apa dan keputusan mereka meninggalkan Bersatu bermakna mereka sedia menerima kembali kepimpinan Najib yang tidak berubah itu dengan seikhlasnya, barangkali merekalah antara “keramat hidup” yang masih tinggal di bumi Malaysia ini.
Mudah-mudahan begitulah…
Begitu juga dengan Mat Taib yang kemasukan semulanya ke dalam UMNO  disambut dengan meriah bak seorang perwira, bolehkah dipercayai ia semata-mata percuma dan demi perjuangan Melayu?
Jika ada tanda harga, berapakah nilainya? Adakah RM5 juta juga?
Persoalan kedua, apa perasaan mereka yang sedia ada dalam UMNO, baik pemimpin atau sesiapa saja yang berjuang bermati-matian dan gigih mempertahankan Najib, tetapi nilai mereka terbukti jauh lebih rendah berbanding Syed Saddiq?
Ahmad Maslan dan Shahrir Samad misalnya, kedua-duanya tidak sesekali menafikan pernah menerima wang RM2 juta dan RM1 juta daripada Najib.
Begitu juga dengan pemimpin-pemimpin lain, mereka dikatakan turut menerima wang daripada Najib dalam lingkungan jumlah yang sama seperti diterima Ahmad Maslan atau Shahrir itu.
Selain mungkin tidak ada yang menerima dengan jumlah melebihi RM5 juta, yang lebih menyedihkan ialah terbukti juga maruah dan harga diri mereka lebih murah berbanding Syed Saddiq.
Syed Saddiq sanggup menolak RM5 juta demi maruah dan harga dirinya, tetapi mereka yang dapat lebih kecil daripada itu, kadang-kadang ada yang hanya diberikan telefon bimbit dan upah sekupang dua, namun sudah bangga menyembunyikan kebenaran yang tak lebih cuma di balik pintu kaca.
Tidakkah mereka sepatutnya berasa malu kepada Syed Saddiq sedangkan fakta berkaitan Najib dan skandal yang mengaitkan dirinya bukanlah susah sangat untuk difahami serta dibezakan hitam atau putihnya?
(ShahbudinHusin 03/10/2017)

0

0

votes
Article Rating
Kongsikan artikel ini


SYED SADDIQ DITAWAR RM5 JUTA, BERANIKAH SPRM BERTINDAK? ATAU SEDIAKAH
NAJIB MENYAMAN KETUA ARMADA BERSATU ITU?

Semalam Najib Razak merasmikan bangunan baru SPRM sambil membawa buah tangan berjumlah RM5 juta untuk diberikan kepada Yayasan Prihan SPRM, sebuah yayasan di bawan agensi tersebut yang berperanan menjaga kebajikan para pekerjanya.
Kata Najib, sumbangan itu bukan saja untuk menjaga kebajikan anggota agensi tersebut yang bekerja siang dan malam untuk melawan rasuah, tetapi juga sebagai tanda sokongan beliau kepada usaha murni itu.
“Teruslah berjuang habis-habisan kerana rasuah memang ancaman kepada negara, tamadun, masyarakat dan masa depan kita.
“Apabila kita dapat membendung rasuah dan salah guna kuasa, Insya Allah negara akan lebih maju dan berjaya seperti matlamat kita di bawah visi Transformasi Nasional 2050,” kata beliau lagi dalam ucapannya itu.
Wowwww…macam ungkapan pendita suci ucapan Najib di majlis berkenaan, meskipun peruntukan RM5 juta yang diumumkannya itu hadir di ketika SPRM belum lagi menghantar laporannya kepada Jabatan Peguam Negara berkenaan wang SRC International berjumlah RM42 juta yang dimasukkan ke akaun peribadi Perdana Menteri.
Sehubungan itu, demi maruah dan intergriti seluruh anggota SPRM, memang wajar Yayasan Prihatin SPRM memulangkan saja wang tersebut sebagaimana yang didesak oleh PKR.
Tiada maknanya wang tersebut dari segi intergriti dan menerimanya seolah-olah menghalalkan rasuah atas rasuah berlaku secara terang-terangan dan terbuka di bangunan SPRM sendiri.
Apakah anggota dan petugas SPRM tidak rasa terhina dengan sumbangan RM5 juta tersebut?
Selain sumbangan RM5 juta itu yang menjadi perbualan, kehadiran Najib merasmikan bangunan baru SPRM juga menjadi pertikaian ramai sebenarnya.
Najib, dalam kedudukan kesnya masih belum selesai serta terpalit dengan skandal 1MDB dan kemasukan RM2,600 juta ke dalam akaun peribadinya serta penyiasatan oleh DOJ masih lagi berjalan, dianggap tidak wajar sama-sekali hadir dan merasmikan bangunan SPRM.
Kehadirannya itu dianggap jenaka paling memualkan, tidak saja buat SPRM, malah juga kepada imej negara.
Itu cerita semalam. Hari ini pula Syed Saddiq Syed Abdul Rahman, Ketua Armada Bersatu mendedahkan beliau telah ditawarkan RM5 juta untuk meninggalkan Bersatu dan pergi melanjutkan pelajaran ke peringkat master dalam bidang polisi awam di Oxford.
Secara terbuka Syed Saddiq menyebut suapan RM5 juta itu dilakukan oleh  penasihat kanan Najib yang disebut namanya sebagai Habibur Rahman.
Syed Saddiq bagaimana dengan tegas  menolak tawaran tersebut kerana ingin terus kekal dalam perjuangan menyelamatkan Malaysia bersama Bersatu dan Pakatan Harapan.
Sesiapa pun yang menonton video sidang akhbar beliau pasti terasa sebak dan bangga dengan kekentalan jiwanya yang tidak mudah gelap mata dengan wang berjuta melalui lelongan maruah diri sebagai tukarannya.
Syabas dan tahniah kepada Syed Saddiq, jiwa dan semangat andalah obor yang akan menjadi harapan kepada masa depan negara.
Apa seharusnya selepas pendedahan terbuka oleh Syed Saddiq itu?
Meskipun Syed Saddiq dilaporkan belum menyerahkan bukti-bukti yang dimilikinya kepada SPRM dan masih berbincang dengan peguamnya untuk tindakan seterusnya, tetapi oleh kerana pendedahan sudah dibuat secara terbuka, SPRM tiada pilihan lain selain harus menyiasat semua dakwaan itu dengan segera?
Inilah masanya, sesuai dengan bangunan baru yang lebih besar yang kini dimiliki oleh SPRM,  mereka juga harus bejiwa besar untuk menyiasat kes-kes besar dan melibatkan orang-orang besar.
Nama sudah disebut, jumlah habuan sudah dinyatakan dan nama Najib juga turut dikaitkan, maka tiada sebab untuk SPRM berlengah lagi untuk melakukan siasatan.
Dalam pada itu, oleh kerana nama penasihat kanan Najib disebut secara jelas dan secara tidak langsung nama Najib juga dikaitkan sebagai penerima manfaat di sebalik sogokan RM5 juta itu, kiranya dakwaan tersebut tidak benar dan berupa fitnah, Perdana Menteri harus segera menyeret Syed Saddiq ke muka pengadilan.
Hanya tindakan undang-undang pilihan yang ada untuk Najib bagi membersihkan namanya.
Jika tindakan undang-undang tidak berani diambil, selain mengesahkan dakwaan Syed Saddiq adalah benar, dalam masa yang sama juga memperlihatkan bahawa budaya “cash is king”  memang sah menjadi amalan Najib dan semakin membarah dalam usahanya memenangi pilihanraya akan datang ini.
(ShahbudinHusin 02/10/2017)

0

0

votes
Article Rating
Kongsikan artikel ini


TOLONG JANGAN KETAWA…

Meskipun sah tiada pengumuman rasmi dibuat dan tuan punya badan – bekas Timbalan Ketua Pesuruhjaya SPRM, Zakaria Jaafar dan bekas Timbalan Ketua Pengarah Jabatan Pengangkutan Jalan,  Abdul Rahim Che Daud – turut menafikan mereka menyertai Pas, portal rasmi parti tersebut tetap melaporkan sebaliknya.
Menurut laporan portal itu, himpunan Fastaqim 2.0 kali ini mencatat sejarah apabila dua bekas pegawai tinggi kerajaan berkenaan  mengambil keputusan menyertai Pas.
Sebelum ini, Ketua Penerangan Pas, Nasruddin Hassan ada mengumumkan akan berlaku kejutan iaitu penyertaan dua atau tiga tokoh nasional ke dalam Pas di malam kemuncak Fastaqim 2.0di Terengganu.
Bagaimanapun apabila akhirnya tiada sebarang kejutan, kecuali ramai yang hadir jadi terkejut dengan bunyi petir yang kuat, malah kedua-dua bekas pegawai kerajaan terbabit tidak menyertai Pas, sebaliknya hanya hadir di himpunan Fastaqim 2.0 sebagai tanda sedia bekerjasama dengan semua pihak dalam membanteras rasuah, nada kata Nasruddin lain pula bunyinya.
Kata beliau, ada pelbagai cara untuk seseorang itu bersama-sama dengan perjuangan Pas.
Bersama Pas tidak semestinya menjadi ahli.  Boleh saja bersama dengan maksud mendukung cita-cita perjuangan parti dan ada yang memilih untuk menjadi ahli Pas, sebagai rakan kongsi atau penyokong, ujar beliau lagi.
Pulak dah…nak ketawa pun ada dengan dalihnya kali ini.
Habis yang sebelum ini diumumkan bahawa bakal ada kejutan dengan dua tiga tokoh nasional akan menyertai Pas apa dia?
Apa kejutannya dan siapa yang terkejut?
Adakah Pas sendirinya akhirnya terkejut sama?
Jika begitu hujah Nasruddin, bermakna tidaklah semestinya Pas perlu menjalin kerjasama secara rasmi dengan UMNO atau menjadi komponen BN baru boleh dikatakan ia mahu mempertahankan dan mengekalkan Najib Razak.
Ada pelbagai cara juga boleh dilakukan untuk menolong Najib agar terus berkuasa, dengan salah satunya ialah melalui pembentukan Gagasan Sejahtera dan menyalahkan kaum Cina dan banyak perkara, satu tindakan yang dilihat senada dengan UMNO.
Bagi Pas tak menang tak apa, kalah di dunia akan ada nantinya menang di syurga.
Yang penting asal Najib terus berkuasa, dengannya pun boleh mendapat syurga dunia juga.
(ShahbudinHusin 02/10/2017)

0

0

votes
Article Rating
Kongsikan artikel ini


UMNO KIAN CACA-MARBA

 Semalam UMNO berbangga mengumumkan ia sudah berjaya melangkah hingga ke negara China.

 Wakil UMNO dilaporkan akan berucap di Kongres Parti Komunis China pada 18 Oktober ini.

 Satu kejayaan luar biasa sebenarnya kerana DAP pun tidak pernah menerima jemputan seperti itu, meskipun parti itu selalu dimomokkan sebagai parti yang macam komunis sifat serta perjuangannya.
Terbukti kini UMNO lebih merupakan sahabat kepada Parti Komunis China berbanding DAP.

 Cuma, beranikah laungan Hidup Melayu dijeritkan di kongres itu nanti?

 Mungkinkah sebaliknya wakil UMNO itu yang kena belajar menghafal lirik lagu Parti Komunis China terlebih dahulu?

 Hari ini pula dilaporkan UMNO sudah masuk ke sekolah rendah dan nyanyian lagu UMNO turut diajar kepada budak-budak baru bersunat untuk menyanyikannya.

 Malah, guru-guru juga dipelawa untuk menyertai UMNO oleh seorang menteri yang hadir.
Adakah ini sesuatu yang pelik dan luar biasa?

 Atau UMNO makin terdesak untuk menang di Putrajaya?

 Dari China ke sekolah rendah, hanya satu yang nyatanya – UMNO semakin caca-marba kelakuannya.
(ShahbudinHusin 03/10/2017)

0

0

votes
Article Rating
Kongsikan artikel ini


ADAKAH MENYOGOK SYED SADDIQ BUKTI KJ GAGAL MENARIK PENGUNDI MUDA?

 Perkara paling nyata mengapa pemimpin-pemimpin Bersatu lebih menjadi sasaran untuk dialihkan kiblat politiknya, terbaru dengan Syed Saddiq Syed Abdul Rahman mendakwa cuba disogok RM5 juta ialah kerana UMNO dan BN begitu bimbang dengan pengaruh parti tersebut.

 Tanpa keraguan ia memperlihatkan Bersatu mampu menghakis  undi Melayu yang selama ini berpihak kepada UMNO. Bahkan gabungan Bersatu bersama PKR, DAP dan Amanah sehingga membentuk Pakatan Harapan adalah saingan yang paling ditakuti oleh Najib Razak.

 Lantaran takut itulah Syed Saddiq diberikan tawaran lumayan untuk meninggalkan Bersatu yang berkebetulan dalam waktu yang sama beliau juga ditawarkan untuk melanjutkan pelajaran di peringkat sarjana di Universiti Oxford.

 Sebelum ini beberapa pemimpin serta pengasas Bersatu  turut meninggalkan parti itu dan beberapa individu lain pula muncul satu persatu dengan pelbagai serangan terhadap Tun Mahathir Mohamad khususnya.

 Berkaitan Syed Saddiq, dengan bilik sidang akhbar di sebuah hotel mewah sudah diaturkan pada Isnin lalu, beliau hanya perlu mengumumkan keluar Bersatu, disusuli dengan menyerang Tun Mahathir Mohamad, Muhyiddin Yassin dan Mukhriz Mahathir, beberapa ketika kemudian wang tunai RM500 ribu dan geran RM4.5 juta untuk membuka sekolah debat akan menjadi miliknya.

 Jika Syed Saddiq seorang yang oppurtunis dan mementingkan diri sendiri, beliau tentu saja akan menerima tawaran tersebut yang bersamanya,  duit dia dapat dan melanjutkan pelajaran ke Oxford dia dakap.

 Tapi apa jadi kepada negara ini jika dengan keputusan beliau menerima tawaran itu, BN menang lagi dan Najib terus kekal sebagai Perdana Menteri?

 Sekembalinya dari Oxford dengan ijazah sarjana dalam bidang polisi awam, Syed Saddiq tidak mustahil akan diberikan jawatan yang baik-baik dalam kerajaan atau syarikat berkaitan kerajaan, namun apa faedah yang rakyat perolehi dan adakah generasi muda lain akan turut menerima kebaikan juga?

 Melihat kepada lapan tahun yang sudah berlalu, tiada jaminan langsung negara ini akan menjadi lebih baik selagi ia terus dipimpin Najib. Jika lapan tahun pemerintahannya penuh dengan skandal, pembaziran dan kemewahan, lapan hari saja pun selepas PRU 14 adalah detik yang bakal memeritkan buat kita semua.

 Sebab itu, tindakan Syed Saddiq menolak dedak bernilai RM5 juta haruslah dipuji dan diberikan sanjungan. Beliau terbukti tidak mementingkan dirinya semata-mata.

 Oxford atau mana-mana universiti ternama dunia tentu saja boleh menerima beliau bila-bila masa selepas ini, tetapi kesedaran beliau tidak mungkin ada peluang kedua untuk menyelamatkan negara selain PRU 14.

 Hanya dalam PRU 14 inilah peluang terbaik untuk menyingkirkan kleptokrat yang selama in menyusahkan rakyat dan kemudian menyusul harapan untuk memulihkan semula negara ini.

 Maka, menjadi kewajipan untuk kita bersama-sama dengan iltizam beliau untuk menyelamatkan negara ini daripada terus rosak dan binasa. Diukur dari segi usianya yang baru berumur 25 tahun, dengan peluang melanjutkan pelajaran yang terbuka sambil dapat bergelar orang kaya, keputusan yang dibuat oleh Syed Saddiq tidaklah mudah sebenarnya.

 Malah, belum tentu anak tok guru, anak lebai atau anak ulama jika mendapat tawaran yang serupa, mampu membuat keputusan yang sama seperti Syed Saddiq.

 Kenapa Syed Saddiq menjadi sasaran?

 Selain kerana beliau merupakan salah seorang pemimpin Bersatu dan terus melemahkan parti itu bermakna akan memberi satu kelebihan kepada Najib, UMNO dan BN untuk mengekalkan kuasanya, sebab lain Syed Saddiq cuba ditarik ialah ia menunjukkan betapa gagalnya Khairy Jamaluddin dan Pemuda UMNO dalam menggamit hati pengundi-pengundi muda selama ini.

 Lebih separuh daripada keahlian Bersatu adalah golongan muda yang berusia 35 tahun ke bawah. Dengan ketrampilan dan pelbagai kelebihan lain yang dimilikinya, Syed Saddiq tidak dinafikan mampu memberi impak berkesan dalam menarik lebih ramai pengundi muda untuk menolak Najib.

 Dengan gambaran demikian, ia dengan sendirinya memperlihatkan KJ dan Pemuda UMNO semakin ditinggalkan dan bukan lagi pilihan bagi golongan muda negara ini. KJ, bagi kebanyakan orang muda, bukanlah ikon mulia, tetapi lebih terserlah sebagai lambang pemuda berwatak angkuh, sombong, kasar dan gemar mengejar glamour.

 Itulah sebabnya mengapa Armada Bersatu cuba dilumpukan dan ketuanya, Syed Saddiq ditawarkan dengan pakej imbuhan yang tidak pernah dikemukakan kepada  sesiapa sebelum ini. Jika Pemuda UMNO benar-benar masih berbisa, tiada keperluan sama-sekali untuk menyogok Syed Saddiq dan melumpuhkan Armada Bersatu yang dipimpinnya.

 Seolah-olah hanya dengan melumpuhkan Armada Bersatu dan mengalih kiblat politik Syed Saddiq, itulah harapan untuk pengundi muda akan kembali menyokong Najib, UMNO dan BN.

 Sebagaimana yang diakui oleh Syed Saddiq, usaha menyogoknya itu dilakukan oleh penasihat kanan Najib, bermakna kegagalan KJ dan Pemuda UMNO dalam menambat hati generasi muda dengan sendirinya juga dalam pengetahuan rangkaian penasihat Perdana Menteri.

 Barangkali kerana ketidakyakinan sokongan orang muda itulah yang menjadi salah satu punca Najib belum berani mengadakan pilihanraya.

 Apa pun, Syed Saddiq telah membuat keputusan tepat dengan mengenepikan kepentingan dirinya sendiri, sebaliknya memilih untuk berkorban demi negara terlebih dahulu.

 Selepas negara ini diselamatkan dan kleptokrat disingkirkan, ganjaran  Tuhan pasti ada buat Syed Saddiq dalam mengejar cita-cita dan impiannya yang tertangguh itu. Tuhan akan sentiasa berbuat baik kepada hambaNya membuat kebaikan.
(ShahbudinHusin 04/10/2017)

0

0

votes
Article Rating
Kongsikan artikel ini


NAJIB TAK TAKUT ROSMAH, TAPI ADAKAH NAJIB LEBIH BERANI DARIPADA ROSMAH?

Isteri Perdana Menteri, Rosmah Mansor menyebut, Najib Razak tidak takut kepadanya.
“Najib tidak takut pada saya. Apa yang saya ajukan kepada beliau, praktikal dan pilihan.
“Jadi, kalau kita kata apa-apa, bukan suami takut pada kita tapi kita buat untuk rakyat hidup dengan lebih baik,” kata Penaung Permata itu.
Tidak pasti apakah tujuan Rosmah menyebut tentang Najib takutkan beliau itu kerana ketika ini tidak ada sesiapa pun lagi sekerap dulu memperkatakan isu tersebut.
Bagi rakyat Malaysia,  ia adalah isu lama yang hanya diperkatakan ketika Najib mula-mula menjadi Perdana Menteri dahulu.
Apakah Rosmah sengaja menyebut isu itu dengan tujuan menarik perhatian agar dirinya sentiasa diperbualkan dan beliau memang suka dirinya selalu diperkatakan?
Atau adakah Rosmah sengaja membangkitkan soal Najib tidak takut kepadanya itu kerana Belanjawan 2018 akan dibentangkan Najib tidak lama lagi dengan harapan Menteri Kewangan sentiasa ingat mengenai peruntukan Permata yang dimintanya?
Hmmmm….kadang-kadang politik orang dapur agak tinggi juga, walaupun selalu mengaku dirinya sebagai suri rumah saja.
Benarkah Najib tak takut dengan Rosmah?
Mungkin betul Najib tak takut kepada Rosmah, tetapi adakah Rosmah takut kepada Najib?
Kalau Najib tak takut kepada Rosmah diberitahu secara terbuka, tapi bagaimana  jika diam-diam Rosmah pun tak takut kepada Najib?
Sayangnya, sementara Rosmah mengatakan Najib tak takut kepadanya, tidak pula Rosmah menyatakan beliau takut kepada Najib.
Mungkin juga betul Najib tak takut kepada Rosmah, tetapi adakah Rosmah menakutkan Najib?
Najib, seperti yang selalu diketahui umum, wataknya selalu senyum dan hanya kadang-kadang kelihatan murung.
Muka marah atau menakutkan hampir tidak pernah tergambar pada wajahnya.
Beliau dikatakan selalu menyimpan marahnya, hanya muka dan telinganya yang kemerah-merahan saja akan terpamer ketika marah.
Oleh itu, pernahkah Najib tampil dengan wajah yang menakutkan Rosmah?
Atau Rosmah lebih kerap menunjukkan muka marah dan menakutkan kepada Najib?
Mungkin ada betulnya Najib tak takut kepada Rosmah, tetapi adakah Rosmah selalu memberi ketakutan kepada Najib?
Di antara Najib dan Rosmah, siapakah yang selalu memberi ketakutkan antara satu sama lain?
Najib memberi ketakutan ketakutan kepada Rosmah atau Rosmah memberi ketakutan kepada Najib?
Akhir sekali, mungkin betul Najib tak takut kepada Rosmah, tetapi adakah beliau selalu lebih berani terhadap Rosmah atau kerapkali kalah dan mengalah kepada isterinya itu?
Bila agaknya kita akan mendengar ungkapan lebih kurang begini darioada Najib – “Saya adalah keturunan Bugis, Tun Mahathir Mohamad pun saya takut, Rosmah lagilah saya tak pernah takut?”
(ShahbudinHusin 04/10/2017)

0

0

votes
Article Rating
Kongsikan artikel ini


YAHOOO….GURU-GURU KINI BEBAS AKTIF DALAM MANA-MANA PARTI POLITIK

Susulan ajakan terbuka oleh Setiausaha Agung UMNO, Tengku Adnan Tengku Mansor kepada guru-guru agar mereka aktif dan memegang jawatan penting dalam UMNO dan perkara itu kemudiannya disambut positif oleh Ketua Setiausaha Negara, Ali Hamsa, para pendidik seharusnya boleh menarik nafas lega mulai sekarang.
Mengulas tentang satu program yang jelas memaparkan bendera dan nyanyian lagu UMNO di sebuah sekolah di Putrajaya dan Tengku Adnan dalam ucapannya pula mengajak guru-guru agar kembali memegang jawatan penting dalam parti itu, Ali Hamsa berkata, beliau tidak ada masalah dengan guru-guru yang ingin menyertai UMNO.
Saya tiada masalah dalam hal itu, katanya tanpa mengulas lebih lanjut.
Prinsip dan falsafahnya mudah saja, kalau guru-guru sudah dibenarkan semula untuk aktif dan memegang jawatan penting dalam UMNO, bermakna mereka juga turut boleh untuk aktif dan memegang jawatan penting dalam lain-lain parti.
Tentulah tidak munasabah, malah suatu kezaliman jika hanya dalam UMNO saja guru-guru dibenarkan aktif dan memegang jawatan, tetapi tidak boleh berbuat perkara yang sama dalam parti-parti yang lain.
Cuma, tentulah tidak mungkin Ketua Setiausaha Negara secara terbuka mahu mengatakan guru-guru juga bebas menyertai parti-parti lain selain UMNO, tetapi kenyataan beliau itu tidaklah terlalu sukar untuk difahami maksud tersiratnya.
Hakikatnya, kedudukan semua parti adalah sama saja. Hari ini UMNO jadi kerajaan, esok lusa mungkin parti lain pula menggantinya. UMNO yang hari ini jadi kerajaan, bila-bila masa boleh bertukar menjadi pembangkang.
Itulah prinsip sebuah kerajaan demokrasi yang memberi hak kepada rakyat membuat pilihan setiap lima tahun sekali. Namun, guru-guru sebagai kakitangan kerajaan, siapa pun yang memerintah dan memegang kuasa, kedudukan mereka tidak akan berubah.
Sesuai dengan kebenaran yang sudah diberi itu, kiranya masih ada guru-guru yang sebelum ini dipindahkan ke kawasan pedalaman atas faktor politik dan menyokong pembangkang, Kementerian Pendidikan seharusnya segera memindahkan mereka semula ke tempat asal masing-masing.
Mulai sekarang, sepatutnya tiada lagi sesiapa yang dihukum atau dianiaya kerana kecenderungan dan pilihan politik yang tidak selari dengan kerajaan.
Guru-guru kini bebas membuat pilihan sebagaimana kelompok kerjaya yang lain juga.
Ayuhlah guru-guru, aktif dan peganglah jawatan penting dalam parti-parti politik mulai hari ini. Pilihlah mana-mana parti yang sesuai, tetapi jangan lupa menunjukkan contoh teladan yang baik dan menegakkan prinsip kebenaran kepada masyarakat sekeliling, sama seperti yang dilakukan di bilik darjah seperti bercakap mengenai apa itu rasuah, apa itu pembaziran, apa itu kemewahan, apa itu kleptokrasi, cukai GST dan macam-macam lagi isu yang menjadi keresahan rakyat.
Guru-guru tentunya akan terus disanjung dan dimuliakan oleh masyarakat sebagaimana mereka dihormati di bilik darjah jika pembawaan mereka adalah sama walau di pentas mana mereka berada.
(ShahbudinHusin 05/10/2017)

0

0

votes
Article Rating
Kongsikan artikel ini


JAMAL TAK PEDULI UMNO MENANG ATAU KALAH DI SELANGOR, YANG DIKEJARNYA
HANYA JAWATAN KETUA PEMUDA

Jamal Md Yunos, Ketua UMNO Bahagian Sungai Besar merangkap Ketua Gerakan Baju Merah tampil lagi dengan gimiknya untuk mengejar populariti, kali ini dengan memecahkan botol-botol minuman keras di hadapan Bangunan Setiausaha Kerajaan Negeri (SUK) Selangor, di Shah Alam.
Tindakan itu adalah sebagai protes terhadap Menteri Besar, Azmin Ali berhubung penganjuran pesta arak di Selangor.
Sebelum ini beliau sudah beberapa kali tampil dengan gimiknya seperti memecahkan meja dengan penukul ketika sidang akhbar sebagai bantahan terhadap judi haram, menyerbu pusat-pusat judi secara sendirian, membawa katil dan bertuala mandi juga ke pejabat SUK Selangor di Shah Alam.
Dalam semua tindakannya, Jamal memang menyasarkan Azmin. Sekali imbas ia terlihat seolah-olah beliau mahu membantu UMNO dan BN merampas kembali Selangor daripada Pakatan Harapan.
Namun, aksi terbaru Jamal memprotes pesta arak dengan memecahkan botol-botol minuman keras di hadapan pagar Bangunan SUK dan kemudian membiarkan ia menjadi sampah yang tidak dikutip, bukan saja memperlihatkan ketidakmatangan dan kebudak-budakannya sebagai pemimpin dalam masyarakat yang berbilang kaum, malah menimbulkan ketakutan kepada bukan Melayu seolah-olah UMNO parti yang ekstrem tidak bertoleransi terhadap kaum-kaum  lain.
Membantah pesta arak jika ia diadakan secara terbuka memang tidak salah, tetapi ia tidak seharusnya dilakukan dengan tindakan kasar seperti memecahkan botol-botol minuman keras dan meninggalkannya sebagai sampah di bangunan pentadbiran kerajaan negeri.
Politik adalah gerakan menggunakan akal, bukan semata-mata dengan tenaga dan kekasaran. Jika tenaga yang diutamakan, tentulah semua pemimpin dunia terdiri daripada ahli gusti, juara tinju dan ahli bina badan yang ototnya berketul-ketul.
Pas juga sebelum ini membantah pesta arak, tetapi cara mereka ialah dengan mengemukakan memorandum bantahan kepada Majlis Bandaraya Petaling Jaya atau MBPJ, bukan dengan aksi seperti yang dilakukan oleh Jamal. Sejumud-jumud Pas pun nampak lebih cerdik daripada Jamal.
Malangnya, dalam konteks Selangor, kelulusan pesta arak itu belum pun lagi diluluskan. Azmin secara jelas menyebut, ia terserah kepada PBT menentukannya setelah semua syarat-syarat dipatuhi.
Dalam hal ini, sudah pasti antara syaratnya ialah ia mesti diadakan secara tertutup, tiada penyertaan orang Islam dan beberapa syarat yang lain lagi, malah dalam perkembangan terbaru MBPJ telah pun menolak permohonan penganjur setelah mendapat nasihat pihak polis.
Dalam masa yang sama, selain pesta yang sama sudah pun dilakukan sejak lima tahun lalu di Kuala Lumpur, tahun ini juga ia dilaporkan dibenarkan diadakan di Sarawak, Melaka dan Johor.
Kenapa kali ini saja bising? Mengapa Jamal hanya tumpu di Selangor saja?
Tapak politik Jamal ialah di Selangor dan beliau sebelum ini telah mengumumkan akan bertanding jawatan Ketua Pemuda UMNO dalam pemilihan akan datang. Untuk tujuan popularitinya dan kebetulan Selangor ditadbir oleh Pakatan Harapan dan Azmin, Jamal perlu menunjukkan beliau sebagai hero di negerinya sendiri.
Meskipun UMNO, BN dan seluruh kepimpinannya menyasarkan negeri Selangor yang kaya dan mempunyai rizab sebanyak RM4 bilion untuk dirampas kembali dalam pilihanraya akan datang, perlakuan dan gerakan yang ditunjukkan oleh Jamal jelas bertentangan dengan hasrat tersebut.
Jamal lebih ghairah mahu menunjukkan dirinya sebagai pejuang Melayu dan bagai tidak melihat realiti pengundi Selangor yang bercampur-campur. Sebab itu, aksi terbaru Jamal ini mendapat tentangan daripada MCA sendiri yang menyifatkannya sebagai aksi bodoh yang akan menghakis sokongan pengundi bukan Melayu kepada BN.
Melihat aksi Jamal yang ekstrem itu, sudah pasti pengundi bukan Melayu tambah tidak selesa dengan BN. Tingkah laku Jamal adalah gambaran kepimpinan masa depan BN yang menakutkan dan tidak toleran.
Tidak dinafikan aksi Jamal ini akan menyukarkan lagi hasrat Najib, UMNO untuk menawan kembali Selangor. Membawa Muhammad Mohd Taib kembali ke dalam parti itu yang kemudian menggandingkannya dengan Abu Hassan Omar dan Khir Toyo bersama-sama Noh Omar, nampaknya hanya menjadi usaha sia-sia jika pengundi bukan Melayu semakin menjauhi BN.
Lebih-lebih lagi kerana yang menyumbang kepada kesukaran menawan Selangor itu Jamal, seorang pemimpin di Selangor sendiri. Tetapi, beliau tidak peduli semua itu. Hasratnya bukan mahu melihat UMNO dan BN berkuasa semula di Selangor. Cita-cita sebenarnya ialah untuk menjadi Ketua Pemuda UMNO selepas Khairy Jamaluddin.
Menjadi Ketua Pemuda UMNO lebih meningkatkan popularitinya berbanding jika Selangor kembali ke pangkuan BN. Kiranya UMNO dapat ditawan kembali oleh BN, yang dapat nama ialah Mat Taib yang kemasukannya ke dalam UMNO baru-baru ini diraikan dengan begitu meriah oleh semua pimpinan UMNO.
Mat Taib, malah akan mendakwa kerana peranan dan sumbangan beliaulah Azmin dapat dikalahkan. Sebaliknya Jamal tidak mendapat apa-apa dengan kembalinya Selangor ke tangan BN, malah mungkin semakin tidak penting. Sudah pasti tokoh-tokoh muda lain yang jauh lebih berpendidikan dan berkelayakan akan mengisi banyak jawatan-jawatan utama.
Sebab itu, jangan hairan jika Jamal terus dengan pelbagai aksi dan gimiknya lagi selepas ini yang secara terbuka akan menyinggung dan menyakitkan hati pengundi bukan Melayu di sebalik UMNO terus ghairah mahu menawan Selangor.
Bukan Melayu tidak penting bagi Jamal. Jamal hanya mahu mengejar dan mengekalkan popularitinya di kalangan orang Melayu kerana itulah tiket terbaiknya untuk menang jawatan Ketua Pemuda UMNO.
(ShahbudinHusin 06/10/2017)

0

0

votes
Article Rating
Kongsikan artikel ini


KALAU KEMARUK SANGAT NAK BERPOLITIK DI SEKOLAH, LEBIH BAIK DIBENARKAN
SEKALI MURID-MURID UNTUK MENGUNDI

 Hakikat bahawa UMNO kini sangat terdesak untuk memenangi pilihanraya umum akan datang tidak boleh disangkal lagi apabila mereka kini tanpa rasa malu atau bersalah mahu melebarkan jangkauan kempen hingga ke sekolah-sekolah rendah.

 Selama ini sekolah sentiasa bebas daripada unsur kepartian kerana murid-murid dihantar ke sana untuk menuntut ilmu dan menjadi pandai, bukan akhirnya untuk menjadi balaci dan mengagungkan kleptokrasi.

 Kenyataan Menteri Pendidikan, Mahadzir Khalid bahawa membawa bendera dan menyanyikan lagu UMNO di sekolah-sekolah tidak bersifat politik dengan alasan parti itu yang memperjuangkan kemerderkaan, terlihat bukan saja menggelikan hati, malah menjengkelkan sekali.

 Kenapa baru sekarang baru teringat untuk memberitahu murid-murid sekolah rendah dan guru-guru bahawa UMNO yang memperjuangkan kemerdekaan sedangkan kita merdeka sejak tahun 1957 lagi?

 Tidak cukupkah fakta mengenai perjuangan UMNO dan kemerdekaan negara yang sudah tertulis dalam buku-buku sejarah dan diajar oleh guru kepada murid-murid sekolah?
Mengapa hanya tahun ini iaitu menjelang PRU 14 saja terlihat kesungguhan untuk mengUMNOkan sekolah-sekolah?

 Mengapa tidak pada tahun-tahun sebelumnya?

 Bukankah sambutan bulan kemerdekaan sudah diadakan setiap tahun sejak beberapa tahun yang lalu?

 Jika alasan sejarah mahu digunakan, bolehkah PKR dan DAP mahu mengadakan program yang sama di sekolah kerana kedua-dua parti itu juga mencipta sejarah sebagai pemerintah baru di Selangor dan Pulau Pinang selepas UMNO sejak 10 tahun yang lalu?

 Bolehkah juga diadakan  program pengkisahan sejarah kepada murid-murid mengenai sumbangan dan peranan Tun Mahathir Mohamad sebagai Bapa Pemodenan Malaysia yang yang patut dikenang dan disanjung?

 Bolehkah kerajaan dan Menteri Pendidikan bersikap adil dalam hal ini?

 Apa pun hujah dan alasannya, apa yang sudah dilakukan UMNO mengenai program di sekolah di Putrajaya beberapa hari lalu dan jawapan Menteri Pendidikan yang menghalalkan perbuatan itu, keterdesakan UMNO nyata sukar dinafikan.

 Sementara di universiti dan pusat-pengajian tinggi larangan berpolitik sangat dikuatkuasakan, hakikatnya adalah amat bertentangan apabila budaya politik UMNO tiba-tiba dibenar untuk diadakan di peringkat sekolah rendah.

 Terlanjur UMNO sudah begitu terdesak dan kemaruk untuk berpolitik hingga ke sekolah rendah, ada baiknya jika kerajaan cepat-cepat menukar peraturan dengan segera memberi kebenaran kepada murid-murid sekolah seawal usia 7 tahun untuk mengundi sama mulai PRU 14 akan datang.

 Ia tentunya suatu keputusan yang amat bermakna jika dilaksanakan kerana di sebalik rakyat tidak lagi mempercayai UMNO, peneroka Felda dan kakitangan kerajaan sudah terbelah dua, hanya sokongan murid-murid sekolahlah sandaran terbaik bagi Najib Razak, UMNO dan BN untuk terus mengekalkan kuasanya.

 Ini kerana murid-murid sekolah belum begitu faham mengenai rasuah, pembaziran, kemewahan, salah guna kuasa, penyelewengan, bagaimana rupa rantai dan cincin juta-juta serta jauh sekali pernah mendengar perkataan kleprokrasi.

 Maka, membenarkan murid-murid sekolah rendah dan menengah untuk mengundi, sambil membekalkan mereka dengan makanan percuma dan duit belanja seadanya, adalah cadangan susulan yang harus dikemukakan oleh Menteri Pendidikan selepas ini demi memastikan Najib dapat kekal berkuasa hingga akhir hayatnya.
(ShahbudinHusin 07/10/2017)

0

0

votes
Article Rating
Kongsikan artikel ini